Андижондаги “қўрғошин ëмғири”дан бери тўққиз йил ўтди « Ўзбекистон Халқ Ҳаракати\nАндижондаги “қўрғошин ëмғири”дан бери тўққиз йил ўтди\n13 May 2014 - 9:47\nАндижон қирғинидан бери ер курраси қуëшнинг атрофида тўққиз марта айланди.\nТарих учун қисқа аммо бу қирғин гувоҳлари учун узундан узоқ бир муддат. Ўша куни она рахмига тушган болалар бугун 9 ëшга кирди.\nЎша пайтда туғилган тойлар от бўлди. Бундан 9 йил олдин экилган шафтоли ниҳоллари мевага кирди.\n2005 йилнинг 13 май куни Андижон марказида содир бўлган қонли воқеаларга тўққиз йил тўлаëтир. Ўтган тўққиз йиллик фурсат ичида бу фожиага оид янги-янги тафсилотлар очиқланаëтган бўлса-да¸” Андижонда нима бўлди?” деган асосий саволга ҳануз жавоб йўқ.\n13 май куни Андижон қамоқхонаси дарвозасини биз очмаганмиз\nБундан 9 йил олдин 13 май куни қамоқдан исëнчилар тарафидан озод қилинган 23 тадбиркордан бири Шамсиддин Атаматов 2010 йилнинг 4 май куни Европа парламентда ўтказилган давра суҳбати пайтида “Дарвозани биз очмаганмиз ва Андижон воқеалари ҳукумат провoкацияси” дея баëнот берди.\nШамсиддин Атаматов: Биз 2005 йил 12 майдан 13 майга ўтар кечаси Андижон турмасида ўтирган вақтимизда ташқаридан ҳар хил шовқин овозларини эшитганмиз. Шундан кейин орадан қисқа муддат ўтиб¸ шу шовқин турмадаги учинчи этажга ҳам кўтарилган. Шунда биз ташқаридан ҳам ҳаракат бўлган¸ ичкаридан ҳам баъзи бир хоналарни ичкарида ўтирганлар очиб чиқишди¸ эшикларни ташқарилардан очиб чиқиб шунақа бўлиб биз кўчага чиққанмиз. Чиққан пайтимизда Андижон турмасининг дарвозаси очилган ва постда қўриқчилик қилиб турадиган милицияларни қўли орқага қилиб боғланган ва ерга ëтган ҳолатида кўрганмиз.\nОзодлик: Сизда бир шубҳа йўқми? Қандай очилди бу дарвоза? Биродарлар¸ тадбиркорларнинг орасида дарвозаларни очадиган даражада¸ ҳарбий истеҳкомларни очадиган даражада куч бўлмагандир.\nШамсиддин Атаматов: Бизнинг судимизга келаëтган¸ бизнинг орқамиздан озод қилинишимизни талаб қилаëтган аҳоли кўпайиб борган. Табиий¸ бу расмийларга ëқмаган. Лекин бизни тарқатиб юборишга ҳам улар бир жиддийроқ сабаб кўрсата олмаган. Чунки ташқарида бўлаëтган пикетлар шунчалик тартибли равишда қилинган¸ йўлга қўйилган эди. Бундан бирорта жиддий хато топиб¸ буни тарқатиб юборишга ҳукумат органларининг сабаблари бўлмаган. Шундан кейин мен ўйлайман¸ ўйламаймиз бу аниқ нарса¸ бизга нисбатан бу провокация бўлган. Давлат томонидан уюштирилган.\nОзодлик: Яъни давлатнинг одамлари дарвозани очиб беришган ва қурол ташлашган.\nШамсиддин Атаматов: Шу нарса бўлган. Уюштирилган нарса бўлган. Биз буни ҳозир исботловчи ҳамкорларимиз билан ва гувоҳлар билан жонли равишда битта филм қилаяпмиз. Яқинда бу филмни тақдим қиламиз. Ҳозир “бу давлат томонидан олиб борилган провокация” деб айтиб ўтдик.\nОзодлик: Сизни озод қилган одамлар ичида биродарлар бормиди? Яъни танишларингиз¸ қариндош-уруғлар бормиди?\nШамсиддин Атаматов: Йўқ¸ унақа одамлар йўқ эди.\nОзодлик: Сизнинг озод қилинишингиз қандай бўлди? Эшикни очиб “озодсан” дейишдими?\nШамсиддин Атаматов: Бу одамларни кўрганимизда биз танимаганмиз. Шахсан мен танимаганман. Ундан кейин у фақат 5-10 та одам бўлмаган. Коридорда ҳамма¸ қамоқхонадагиларга озодлик бўлсачи¸ тўполон бўлиб кетади. Унақа жойда ким ташқаридан кирдию¸ ким ичкаридан чиқаяпти¸ бунисига ҳеч ким эътибор бермайди. Шуни ҳам тушунинглар. Бу нарса билан мен саволлардан қочмоқчи эмасман. Яна қанақа саволлар бўлса¸ албатта¸ жавоб бераман. Лекин ўша пайтдаги бизнинг ҳолатимизни озгина бўлса ҳам тасаввур қилишни тушунинглар.\nОзодлик: Қамоқдан чиқиб тўғри майдонга бордингизми?\n– Тўғри майдонга бордим¸ дейди Шамсиддин Атаматов.\nАндижонда отилганлар рўйхатига яна 87 киши қўшилди\nАндижон воқеаларидан 9 йил ўтиб Бобур майдонидаги отишма чоғида ўлганларнинг аниқ сони ноаниқ қолмоқда. Ҳозир муҳожиратда яшаëтган воқеа гувоҳи Бахтиëр Мухторов ҳукумат ўқига учган 87 кишининг аниқ исм-шарифини Европарламентга тақдим қилди.\nБахтиëр Мухторов: Шу кунгача Ўзбекистон ҳукумати 187 та одам ҳалок бўлган¸ деб келган. Унга қарши бирор бир ташкилот¸ бирор-бир факт билан чиқмаган. Кўпи 1000 та деган¸ кўпи 500 та – ҳамма ҳар хил вариантни келтирган¸ лекин ҳеч ким аниқ бир фактга асосланиб бир нима келтирмаган. “Андижон – Адолат ва Тикланиш” ташкилоти шу мониторингни ўтказиб¸ анкеталар тузиб шу анкеталарни қирғиндан омон қолган муҳожирликда яшаëтган дўстларимизга тарқатдик. Шулардан 226 та анкета олдик. Шуларнинг ичида 87 та …\nОзодлик: Тушунишимча¸ бу рўйхатларда йўқ бўлган янги марҳумлар рўйхати.\n– 87 та дегани бу респондентга таниш бўлган қурбон бўлганларнинг исм фамилияси. Иккинчи иловада респондентга нотаниш бўлган қурбон бўлганларнинг рўйхати. Булар 244 та. Учинчиси оммавий қирғинлар қаерда бўлган? Учинчи иловада оммавий қирғинлар қаерда содир бўлганлиги ҳақида. Тўртинчиси бедарак йўқолганлар. Бедарак йўқолганлардан ҳозир 11 та шахс аниқланди¸ дейди Бахтиëр Мухторов.\nБахтиëр Мухторов бу рўйхатни Озодликка ҳам тақдим қилди.\n1 Усмонов Дилшод\n2 Тешабоева Одинахон\n3 Арапов Ҳусниддин\n4 Хўжаев Баҳром\n5 Султонов Алишер\n6 Турғунова Рўзихон\n7 Якубов Рустамжон\n8 Абдулахатов Тўрахон\n10 Каримов Шомурод\n11 Нодиров Акрамжон\n12 Нишонов Адҳамжон\n13 Мамадиев Муҳаммадазиз\n14 Қўшоқов Абдулвоҳид\n15 Акрамов Абдураҳим\n16 Мамарасулов Абдулбоқи\n17 Мамажонов Музаффар\n18 Солиев Абдулбоқи\n19 Солиев Оятуллоҳ\n20 Мамажонов Мурод\n21 Нодиров Раҳматуллоҳ\n22 Мамаризаев Акмал\n23 Тиллабоев Абдуқаҳҳор\n24 Умаров Бобиржон\n25 Рустамов Комилжон\n26 Ибрагимов Низомиддин\n27 Мирзабоев Умид\n28 Ҳамиджонов Ўткир\n29 Мўминжонов Исмоил\n30 Қодиров Исҳоқ\n31 Алибоев Сайфулло\n32 Алибоев Абдуносир\n33 Алибоев Алишер\n34 Қобулов Илҳомжон\n35 Ураимов Абдуваққос\n37 Қўшоқов Абдулвоҳид\n38 Саматов Олимбек\n39 Юлдошев Паттоххон\n41 Аҳмедов Расулжон\n43 Жабборов Тўлқинхон\n44 Ёдгор Мамажонов\n45 Қўзиев Абдураҳмон\n46 Шокиров Шарифжон\n47 Маллаев Асқарали\n48 Санжар Рўзибоевич\n49 Қодиров Абдулҳофиз\n50 Зоҳидова Ҳидоятхон\n52 Мўйдинов Дилшод\n53 Муҳиддинов Умиджон\n54 Сайдуллаев Саидмурод\n55 Сайдуллаев Дилшод\n57 Қамбаров Баҳодир\n58 Ҳожиматов Абдувоҳид\n59 Исмоилов Муҳаммаджон\n63 Эргашев Ботиржон\n65 Раҳмонов Носиржон\n66 Асадуллаев Зокиржон\n67 Раҳмонов Ботиржон\n69 Низомжон Тимиров\n70 Саримсоқов Акмал\n72 Қаюмов Абдумажид\n73 Мадраҳимов Абдураҳмон\n74 Абдуллаев Абдуносир\n75 Умаров Алишер\n76 Каримов Позил\n77 Қўчқоров Улуғбек\n78 Қозоқов Нозимжон\n79 Каримов Дилшод\n80 Турдиев Азамжон\n81 Қобилов Илҳомжон\n83 Акбаров Ғайрат\n84 Солиев Аҳрор\n85 Аҳмедов Шукур\n86 Исоқов Шукрулло\n87 Режабов Обиджон\n1 Аҳмадқулов Азамжон\n2 Тўрабеков Замирбек\n3 Эгамов Абдувосит\n4 Алимов Эркин\n5 Исмоилов Муҳаммаджон\n7 Аҳмаджонов Ҳасан\n9 Ҳамзаев Ҳасан\n10 Мадумаров Машраббой\nАндижон касалхонасида ярадорлар ўлдирилган\nАндижон воқеалари пайтида Андижон вилоят касалхонасида ишлаган врачнинг хотиралари акс этган видеолавҳа намойиш қилинди. Видеолавҳа давомида врач қийноқлар оқибатида чала ўлик ҳолда касалхонага келтирилган жасадлар тафсилотини очиқлади. Видеолавҳа қаҳрамони ўз исми шарифи ва тасвири очиқланмаслигини истаган андижонлик врач 2005 йил 13 майдан кейин мажбуран Андижон ўликхонасида ишлатилгани ва МХХ терговчилари қийноғидан ўлган жасадларни кўрганини иддао қилди. Бундан олдин Ҳюман Райт Уотч вакиласи Алисон Гил Бобур майдонидаги ярадорлар ҳукумат аскарлари томонидан бирма-бир ўлдириб чиққанлигини айтган эди.\nМоника Уитлокнинг “Андижон”и\nАндижон воқеаларидан бир кун олдин 2005 йилнинг 12 май кунги тинч намойишни суратга олган британиялик журналист Моника Уитлок кейинчалик Ўзбекистон ҳукумати учун исталмаган шахсга айланди. 4 май куни Брюсселдаги йиғинда Моника Уитлок кейинги 5 йил мушоҳадалари маҳсули бўлган “Андижон ҳикоялари” филмини намойиш қилди.\nФилм олис Швециянинг қорли ëбонидан бошпана топган андижонлик отахоннинг суҳбати билан бошланади. Суҳбат мавзуси ана шундан кейин мозийга кўчади. 23 тадбиркор озодлигини талаб қилиб кўчада тинч намойиш ўтказганларнинг тасвири 13 май куни ҳукумат ўқидан илма-тешик бўлган жасадлар тасвири билан алмашади. Навбатдаги кадрда Моника Уитлок Андижондаги оммавий қабрга майит қўйилаëтган жараëн фонида туриб воқеаларни дунë жамоатчилигига етказмоқда. Бир соатлик филм Европа иттифоқи мулозимларига ҳам намойиш қилинди. Филм охирида Швеция қоронғулигига чўмган денгизнинг олислардаги зўрға йилтираб турган маëғи танбурнинг ғамли садолари фонида акс этади. Андижонликлар Каримов яратган зулм дунëсида бир ярқ этган маëқдай хотирамда қолди¸ деди филм муаллифи Моника Уитлок кино тақдимоти сўнггида.\nБу гаплар дунë қулоғига етмаяпти дейди Андижон воқеаларини Андижонда туриб ëритган швециялик журналист Элин Йонссон\nЭлин Йонссон Андижон ҳақида\n– Бу ерда эълон қилинган янги фактлар муҳим¸ аммо бу гаплар биз ўтирган хона ташқарисидан чиқиб дунëга тарқалиши ва сиëсий ирода соҳиби бўлган арбоблар қулоғига етмоғи лозим. Биз бу ерда айтилган гапларни оммавий ахборот воситаларида тарқатиш услублари ҳақида ўйлашимиз лозим. Афсус бугунги мажлисда Европа иттифоқининг баланд мартабали мулозимлари иштирок қилмаяпти. Мажлисда Норвегия миграция идораси вакилининг қатнашаëтгани маъқул¸ аммо нега Швеция Ташқи ишлар вазирлигидан¸ миграция идорасидан вакиллар қатнашмаяпти? Биз ўз-ўзимизга эмас¸ балки бутун дунëга Андижон воқеалари борасидаги янги тафсилотларни етказмоғимиз керак эди¸ дейди Элин Йонсон.\n13 май ëмғири\nБундан тўққиз йил муқаддам 13 май кунги Андижондаги отишмадан сўнг бирдан ҳавони булут босиб шариллатиб ëмғир қуйиб берди. “Қўрғошин ëмғиридан кейинги оби раҳмат” дейишди буни одамлар. Аммо бу ëмғир Бобур майдонидаги қонларни юва олмади. 4 май куни Брюсселда намойиш қилинган филмда ëнғинни ўчириш машиналарнинг узун хартумларини ушлаб олган зобитларнинг Бобур майдонидаги қон доғларини юваëтгани тасвирлари кўрсатилди. Халқаро ҳисоботлар ва оммавий ахборот воситалари хабарларида акс этган Андижон қирғини аста секин санъат асарларида ҳам ўз аксини топмоқда. Берлинда яшаëтган ўзбек бастакори “13 май ëмғири” деган мусиқий композиция яратди. Виоланчелнинг қулоқни тешувчи овози ғижжакнинг дардли куйларига омухта қилинган бу композиция сўнгида шариллаб ëғаëтган ëмғир саси бор.\nËз ëмғири ëнингдан ўтади¸ қиш ëмғири эса жонингдан ўтади¸ дейишади. Андижондаги “қўрғошин ëмғири”дан шунча йил ўтиб қандай ташбеҳ қўллаш мумкин¸ дейди бастакор.\nfacebook.com саҳифасидан олинди (қисқартириб босилди)


Офатга бефарқ бўлманг – Сурхон тонги\nБош саҳифа / Жамият / Офатга бефарқ бўлманг\nДекабр 13, 2017\tЖамият Изоҳ қолдириш 400 Кўрилди\nТермиз шаҳар ҳудудида юз бераётган ёнғинлар сабаблари чуқур таҳлил қилиниб, уларнинг олдини олишга қаратилган “Йўл хариталари” ишлаб чиқилмоқда. Бунда ёнғинларнинг асосий қисми хонадонларда содир бўлаётганлиги инобатга олиниб, аҳоли турар жойларида ёнғинларнинг олдини олиш ишлари асосий йўналиш сифатида белгилаб олинди. Негаки, ёнғинларнинг 85 фоизидан ортиғи аҳоли яшаш жойларида юз бериб, асосан фуқароларнинг эътиборсизлиги, лоқайдлиги ва эҳтиётсизлигидан келиб чиқаяпти. Масалан, “Гулистон” маҳалласи, Термизий кўчаси, 18 “А”-уйда яшовчи Улуғбек Холназаров яшаш уйи ҳаммомида иситиш печига газ баллонини улаб қўйиши ва қаровсиз қолдиргани туфайли ёнғин чиққан. Ўз вақтида хабар берилгани учун шаҳар ЁҲБ 2-ҲЁХҚ жанговар экипажи томонидан ёнғин ўчирилмаганида хонадон ва қўшни оилалар анча талофат кўрарди. Афсуски, бундай ҳолатлар тез-тез рўй бермоқда.\nҚиш фаслида фуқароларнинг иситиш мосламаларига бўлган эҳтиёжи ортиши туфайли ёнғин келиб чиқиши хавфи янада кучаяди. Муассасамизда ҳафтанинг ҳар чоршанбаси ёнғинлар профилактикаси куни, деб эълон қилинган. Шу куни ЁҲБ ходимлари томонидан жойларда фуқаролар учун газ ва электр асбобларидан фойдаланиш қоидалари юзасидан мутахассислар иштирокида суҳбатлар, учрашувлар уюштирилмоқда. Бундай тадбирлар асосан маҳаллалар гузарларида фуқаролар, мактабларда ўқитувчи-ўқувчилар, шунингдек, корхона, ташкилот ва муассасаларда ишчи-хизматчилар ўртасида ташкил этилаётир. Мактабларда ўқувчи ёшларга ёнғинларнинг келиб чиқиш сабаблари, болаларнинг гугурт билан ўйнаши, ўзбошимчалик билан газ, электр асбобларидан фойдаланишнинг хунук оқибатлари акс эттирилган видеолав-ҳалар намойиш қилинаяпти. Ёнғин хавфсизлиги қоидаларини тарғиб этувчи рангли эслатма, варақа ва плакатлар тайёрланиб, маҳаллаларда, маданият, соғлиқни сақлаш ва таълим муассасаларида ўтказилаётган учрашувлар давомида тарқатиляпти.\nДоимий огоҳлантириш ва узлуксиз тушунтириш ишлари олиб борилаётганлигига қарамай, кишиларга моддий ва маънавий зарар етказаётган ёнғинлар ҳамон рўй бермоқда. Битта бўлса ҳам бу офатнинг камайгани яхши. Уйдан чиқаётганда газ ва электр асбоблари ўчирилганини назорат қилсангиз, уйингиз ва мулкингизни тасодифан рўй берадиган офатдан асраган бўласиз.\nТермиз шаҳар ИИБ ЁҲБ\nОлдинги Ёш полвонлар беллашуви\nКейинги Таъминот яхшиланди


ОИЛАЛАРГА БАХТ ВА ШОДЛИК УЛАШУВЧИ МАСКАН\nАёл зоти борки, ўзидан муносиб авлод қолдириб, уни Ватанга муҳаббат, садоқат руҳида тарбиялашни, оналик бахтига муяссар бўлишни орзу қилади. Бундай олижаноб туйғуни ҳис этиш ва унга эришиш нақадар олий бахтдир. Ана шундай қувончли кунларга шерик бўлиб келаётган акушер-гинекологлар хизматини эътироф этиб, уларнинг машаққатли ва масъулиятли касблари ҳақида қанча кўп гапирсак, шунча оз. Куни кеча Олий Мажлис Қонунчилик палатасининг навбатдаги мажлисида Республика ихтисослаштирилган акушерлик ва гинекология илмий-амалий тиббиёт маркази директори Дилбар Нажмитдинованинг ахбороти эшитилди. Соҳадаги ютуқлар, оналик ва болаликни муҳофаза қилиш йўналишидаги ишлар, мавжуд муаммолар чуқур таҳлил қилинди.\nЎтган йиллар давомида она ва болани ижтимоий ҳамда тиббий ҳимоя қилиш сифатини янада юксалтириш борасида кенг кўламли ишлар амалга оширилди. Бунда ўнлаб меъёрий-ҳуқуқий ва қонунчилик ҳужжатлари мустаҳкам асос бўлиб хизмат қилмоқда. Ўзбекистон Республикасининг "Фуқаролар соғлиғини сақлаш тўғрисида"ги Қонуни, Ўзбекистон Республикаси Биринчи Президентининг 2013 йил 12 мартдаги "2013-2017 йиллар даврида болаликдан ногиронлар туғилишининг олдини олиш учун туғма ва ирсий касалликларни барвақт аниқлаш давлат дастури тўғрисида"ги ҳамда 2014 йил 1 августдаги "2014-2018 йилларда Ўзбекистонда аҳолининг репродуктив саломатлигини янада мустаҳкамлаш, оналар, болалар ва ўсмирлар соғлиғини муҳофаза қилиш борасидаги Давлат дастури тўғрисида"ги Қарорлари ва бошқа ҳужжатлар шулар жумласидандир. Ўзбекистонда ҳомиладорларга тиббий ёрдам кўрсатадиган қатор муассасалар самарали фаолият юритмоқдаки, улар нафақат мамлакатимиз, балки хорижда ҳам яхши маълум. Республика ихтисослаштирилган акушерлик ва гинекология илмий-амалий тиббиёт марказини ана шундай муассасалардан бири дейиш мумкин. Ушбу муассаса илмий-тадқиқотларни мувофиқлаштирувчи ва услубий марказ сифатида ташхис қўйиш, даволаш, профилактика ва реабилитация қилиш бўйича инновацион технология ҳамда замонавий усулларни ишлаб чиқиб жорий қилмоқда, мамлакатимиздаги барча даволаш-профилактика муассасаларига ихтисослаштирилган акушерлик-гинекологик ёрдам кўрсатмоқда.\nМарказ акушерлик-гинекология клиникаси, илмий маслаҳат поликлиникаси, илмий бўлим ва илмий кенгашни ўз ичига олган йирик илмий-амалий мажмуадир, – дейди Ўзбекистон Республикаси Соғлиқни сақлаш вазирлиги бош акушер-гинекологи, профессор Дилбар Нажмитдинова. – Туғруқ жараёнида аёлнинг турмуш ўртоғи иштирок этиш имконияти, индивидуал психологик ёрдам ва барча қулайликлар яратилган алоҳида палаталар мавжудлиги туфайли аксарият ҳомиладор аёллар айнан ушбу марказни танламоқда. Чунки иккита туғруқ бўлимининг туғруқ заллари самарали перинатал парвариш бўйича халқаро андозаларга мослаштирилган. Кўзи ёриган аёллар ва чақалоқларга юқори малакали шошилинч ёрдам кўрсатиш учун зарур жиҳозлар билан таъминланган алоҳида туғруқ заллари ташкил қилинган.\n"Оила ва никоҳ" илмий маслаҳат поликлиникасида 62882 нафар беморга тиббий маслаҳат берилган. 9115 нафар бемор соғломлаштирилган. Гинекологик жарроҳлик амалиётлари 3359 – 48,4 фоиз, шундан юқори технологиялиси 1208 – 36 фоизни ташкил этди.\nБугунги кунда республикада:\n– акушер-гинеколог – 5325;\n– неонатолог – 1448;\n– анестезиолог-реаниматолог – 2356;\n– доя – 19240;\n– олий тоифали акушер–гинеколог – 2227 (41,8 фоиз).\n– тоифали акушер-гинеколог – 3258 (61 фоиз);\n– тоифасиз – 2067 (39 фоиз);\n– акушер-гинекологлар билан таъминланиш – 98 фоиз, доялар билан таъминланиш – 99,5 фоиз.\nДаволаш иши ва амалий тажриба\nНеонатал реанимация ва интенсив терапия бўлимида янги дори воситалари ва жиҳозларни қўллаган ҳолда, даволашнинг замонавий усулларидан фойдаланилади. Муддатидан олдин туғилган чақалоқлар ҳомила даври ҳолатига мос шароитлар яратилган инкубаторга жойлаштирилади. Жумладан, ҳарорат ва намлик даражаси мунтазам назорат қилиб борилади, шовқин ва ёруғликдан ҳимояланади. Шунингдек, бундай болалар учун физиологик ҳисобланган "ҳомила ҳолати"ни сақлаш мақсадида "уячалар", валиклар, махсус кўрпача ва зарур ҳолларда кислород терапиясидан фойдаланилади.\nМарказда оператив ва консерватив бўлимлардан иборат гинекология бўлими ҳам мавжуд. Биринчи гинекология бўлимида гистероскопия ва бошқа хизматлар кўрсатилади. Жарроҳлик хоналари иккита лапароскопик устун билан жиҳозланган. Улар ёрдамида юқори технологияли эндоскопик амалиёт ўтказилади. Шунингдек, замонавий усулларда барча гинекологик муолажалар амалга оширилади. Иккинчи гинекология бўлимида яллиғланиш, бепуштлик, ҳомила тушиши каби касалликларга ташхис қўйиш ва даволаш, жарроҳлик амалиётига тайёрлаш ва операциядан кейинги тикланиш ишлари олиб борилади. Гинекология бўлими фаолияти, юқори технологик жиҳозлар билан таъминлангани ва шифокорларнинг бой тажрибаси билан танишиб, ҳеч бир муболағасиз айтиш мумкинки, бу ерга мурожаат қилган аёллар шифо топишига ишончи комилдир. Статистика ҳам шундан далолат беради. Жумладан, 2016 йилда оператив гинекология бўлимида 3 минг 359 нафар бемор соғломлаштирилган ва улар орасида хорижлик фуқаролар ҳам кўпчиликни ташкил қилади.\nМутахассисларнинг фикрича, туғруқларнинг муваффақиятли, ҳеч қандай асоратларсиз ва хавфсиз кечиши акушер-гинеколог, анестезиолог ва неонатолог шифокорлар билими ҳамда маҳоратига боғлиқдир. Шу боис, мазкур марказ анестезиология ва реанимация бўлими фаолияти самарали йўлга қўйилган. Бу ерда кўп йиллик иш тажрибасига эга, маҳаллий ва умумий анестезия усулларини пухта биладиган юқори малакали шифокорлар меҳнат қилмоқда. Бундан ташқари, муассаса базасида фаолият юритаётган йирик лаборатория бўлимида ташхис қўйишнинг серологик, микробиологик, иммунофермент, цитологик, гистологик, генетик каби кўплаб усуллари қўлланилади. Бўлим мутахассислари бой тажрибага эга ва турли илмий конференциялар, семинарлар ҳамда марказнинг илмий тадқиқотларида фаол иштирок этиб келмоқда.\nМарказда шифокорлар, ўрта ва кичик ходимлардан иборат 753 нафар мутахассис фаолият кўрсатмоқда. Ҳар бўлимда бир неча ходим илмий иш олиб боради. Йилига ўнлаб шифокор ва илмий ходимлар хорижда малака оширади. Бундай ёндашув ўз самарасини бермоқда. Аёлларга ихтисослаштирилган хизмат кўрсатиш сифатини ошириш мақсадида марказ олим ва мутахассислари томонидан аёлларни операция ёрдамида туғдиришда қўлланиладиган консерватив миомэктомия технологияси, қон кетишини камайтирадиган компрессион тикиш технологиялари яратилди. Булар акушерлик ва гинекологик операцияларда интраоперацион ва жарроҳлик амалиётидан кейинги қон кетишнинг олдини олиш ва камайтиришга ёрдам беради. Шунингдек, операциядан кейинги даврни қисқартириш, мураккаб амалиётни бошдан кечирган аёллар саломатлиги ва меҳнат қобилиятини тиклаш, ҳаётини яхшилашга кўмаклашадиган янги усуллар ишлаб чиқилди. Ушбу илмий изланишлардан кўзланган мақсад аёллар репродуктив саломатлигини мустаҳкамлашга йўналтирилган самарали технологияларни ишлаб чиқиш ва қўллашдан иборат. Энг муҳими, ҳомиладор аёлларга сифатли тиббий ёрдам кўрсатишда кадрлар салоҳиятини ошириш учун вилоятлардаги мутахассислар билан тажриба алмашиш ва уларнинг билимини янада бойитиш ишлар самарадорлигини оширишда муҳим аҳамият касб этмоқда. Шу боис, 2015 йилда Ўзбекистон Республикаси Соғлиқни сақлаш вазирлиги ташаббуси билан хорижлик ҳамкорларнинг техник кўмагида шифохона базасида ўқув-симуляция маркази ташкил этилди. Унда акушерлик ва гинекология, анестезиология-реаниматология, неонатология соҳасида тиббий ёрдам кўрсатиш усулларини ўргатиш учун зарур бўлган муляжлар, турли техник воситалар мавжуд. Шунингдек, вилоятлардаги мутахассисларни самарали перинатал ёрдам кўрсатиш, гинекология, неонатология ва анестезиология бўйича ўқитиш имконини берадиган дастур ва модуллар яратилган.\nЎсмир қизлар ва болалар гинекологиясини ривожлантириш мақсадида "Республика ихтисослаштирилган болалар гинекологияси маркази"ни (РИБГМ) ташкил этиш. Республикада ёрдамчи репродуктив технологияларни (ЁРТ) татбиқ этиш. Ўзбекистон Республикасининг "Инсон репродуктив ҳуқуқлари тўғрисида"ги Қонунини қабул қилиш. Бачадон бўйни саратонининг олдини олиш учун республикада скринингни ташкиллаштириш.\nМарказ мутахассислари халқ орасида\nЎзбекистон Республикаси Президенти Шавкат Мирзиёев раҳбарлигида 2017 йил 5 январь ва 7 февралда ўтказилган мажлис баёни ижросини таъминлаш мақсадида Республика вилоят, туман ва шаҳарлардаги тиббиёт муассасаларида акушерлик ва гинекология хизматини ривожлантириш бўйича 2017 йил чора-тадбирлари дастури ишлаб чиқилди. Эътиборлиси, узоқ ва етиб бориш қийин бўлган ҳудудларда мобиль тиббиётни жорий этиш бўйича чоралар ҳам кўзда тутилган. Режа асосида марказ етакчи мутахассисларининг ҳудудларга чиқиб, беморларга ташхис қўйиш, маслаҳат бериш ва жарроҳлик амалиётларини бажариши белгиланган. Жумладан, "Соғлом авлод учун" жамғармасининг махсус мобиль транспортларида юқори малакали мутахассислардан иборат гуруҳлар томонидан чекка ҳудудларда истиқомат қилувчи аҳолига гинекологик тиббий ёрдам кўрсатиб келинмоқда.\nМухтасар айтганда, Республика ихтисослаштирилган акушерлик ва гинекология илмий-амалий тиббиёт марказидаги самарали фаолиятлар мамлакатимизда ушбу соҳанинг тобора ривожланиб бораётгани ва ҳомиладор аёлларга гинекологик тиббий хизмат кўрсатиш тизимдаги илғор йўналишлардан бирига айланаётганидан далолатдир.


ЎзА - Кичик саноат зонаси фаолияти назоратга олинди\nКичик саноат зонаси фаолияти назоратга олинди\n02.03.2018 17:09 Чоп этиш версияси\nХалқ депутатлари Бухоро тумани Кенгаши сессиясида Тадбиркорлар ва ишбилармонлар ҳаракати – Ўзбекистон Либерал -демократик партияси туман кенгаши депутатлик гуруҳи таклифи билан 2017 йилда “Работи қалмоқ” кичик саноат зонасини ташкил этиш тўғрисида қарор қабул қилинган эди.\nТабиийки, бундан Бухоро туманидаги “Работи қалмоқ” маҳалла фуқаролар йиғини ҳудудида яшовчи тадбиркорлар хурсанд бўлди. Афсуски, орадан тўққиз ой ўтса-да, кичик саноат зонаси ўз мақоми даражасида ишламаяпти. Бу ерда табиий тошларга ишлов бериш, лак-бўёқ ишлаб чиқариш, гўшт ва сутни қайта ишлаш ва бошқа соҳалар бўйича амалга оширилиши лозим бўлган лойиҳалар бажарилмаган. Бунинг асосий сабаби, ҳудудда электр энергиясида узилишлар, аниқроғи, чекланишлар бўлаётганида. Шунингдек, газ етказиб беришда ҳам айрим муаммолар мавжуд.\nАйни пайтда “Работи қалмоқ”даги ишлаб чиқариш субъектларида 225 киши иш билан банд. Ҳолбуки, юқоридаги муаммолар бартараф этилганида корхоналар тўла қувват билан фаолият кўрсатган, иш ўринлари сони икки бараварга кўпайган бўлар эди.\nТадбиркорлар ва ишбилармонлар ҳаракати – Ўзбекистон Либерал- демократик партияси Бухоро тумани кенгашининг навбатдаги сессиясида ушбу масала кун тартибига қиритилди.\nТадбирда кичик саноат зонасини ташкил этишда бевосита масъул бўлган туман ҳокими ўринбосари Зокир Тоҳировнинг ахбороти тингланди. Муҳокамада мутасадди раҳбарнинг муаммо ечими бўйича жиддий амалий чоралар кўрмагани танқид қилинди. Туман ҳокими ўринбосарига сессия қарори билан огоҳлантириш берилди.\nВазиятдан қандай чиқиш мумкин? Сессияда айни шу савол кескин кўндаланг қилиб қўйилди.\n– “Работи қалмоқ” даги муаммо ечимини топиш имкони бор, – деди халқ депутатлари туман Кенгашидаги ЎзЛиДеП депутатлик гуруҳи раҳбари Ўлмас Раҳматов. – Бунинг учун электр, газ ва сув таъминоти масалаларини ҳал этиш мақсадида вилоятнинг тегишли соҳа раҳбарлари билан бевосита ҳамкорликда иш олиб бориш лозим. Бунда депутатлик назорати имкониятларидан ҳам самарали фойдаланиш талаб этилади.\nСессияда “Работи қалмоқ” лойиҳасини тўла ниҳоясига етказиш баробарида туман маркази Галаосиё шаҳрида ҳам кичик саноат зонасини ташкил этиш чора-тадбирлари тўғрисида қарор қабул қилинди.


3 йил аввал 2490 Абдулазиз Мўмин\nОдатда олов, электр токи, кимёвий унсурлар ва бошқалар таъсирида нарсалар хусусияти ва таркиби ўзгаришга учрайди. Бу ҳолатларни одамлар кўз билан кўриб, ҳис этадилар. Пайғамбаримиз соллаллоҳу алайҳи васаллам бир нарсани ушласалар, унинг сифати ўзгариб, аввалгидан бошқа ҳолга айланган.\nИмом Бухорий келтирган ривоятда Анас розияллоҳу анҳу айтади: «Бир марта Мадина аҳли қўрқувга тушди. Расулуллоҳ соллаллоҳу алайҳи васаллам Абу Талҳанинг секин юрадиган отига миндилар. Қайтиб келганларида: «Отинг денгиз экан», дедилар. Шундан кейин югуришда унга тенг келадиган ва ундан ўзадиган от топилмади».\nНабий соллаллоҳу алайҳи васаллам Жобир розияллоҳу анҳунинг юролмай қолган туясини хивчин билан ҳайдаган эдилар, чаққон ва учқур туяга айланди. Ҳатто Жобир розияллоҳу анҳу унинг жиловини бошқара олмай қолди.\nИбн Саъд ва Байҳақий келтирган ривоятда Расулуллоҳ соллаллоҳу алайҳи васаллам Саъд ибн Убоданинг имиллаб юрадиган эшагига миндилар. Қайтариб берганларида у чопқир бўлиб қолган эди.\nХолид ибн Валид бош кийимига Расулуллоҳ соллаллоҳу алайҳи васалламнинг бир нечта соч толаларини солиб олган эди. Холид розияллоҳу анҳу ўша бош кийимини кийиб қайси жангда қатнашса, албатта ғалаба қозонар эди.\nАсмо бинт Абу Бакр розияллоҳу анҳо эски жубба(узун енгли усти кийим)ни кўрсатиб: «Буни Расулуллоҳ соллаллоҳу алайҳи васаллам кияр эдилар. Биз уни ювиб касалларимиз учун шифо истар эдик», деди.\nҚози Иёз устози Абул Қосим ибн Маймундан шундай ривоят қилади: «Бизда Расулуллоҳ соллаллоҳу алайҳи васалламга нисбат бериладиган бир товоқ бор эди. Биз унга сув солар эдик. Касаллар шифо истаб ундан ичишар эди».\nАбу Нуъайм «Далоилун-нубувват» китобида, Ибн Сакан «Маърифатус-саҳоба» китобида шундай деб келтиради: «Жаҳжоҳ Ғифорий Усмон розияллоҳу анҳунинг қўлидан ҳассани олиб, тиззасига уриб синдирмоқчи бўлди. Одамлар бақириб юборишди. Шундан кейин қўтир тушиб оёғи ириб узилди. Бир йил ўтмасдан ўзи ҳам ўлди».\nРасулуллоҳ соллаллоҳу алайҳи васалламнинг таҳоратларидан қолган сув Қубо қудуғига қуйилди. Унинг суви ҳозиргача тугагани йўқ.\nПайғамбаримиз соллаллоҳу алайҳи васаллам Анас розияллоҳу анҳунинг ҳовлисидаги қудуққа тупирган эдилар, Мадинада ундан ширинроқ сув бўлмади.\nРасулуллоҳ соллаллоҳу алайҳи васалламга бир челак замзам келтирилди. Дам солганларида, мушки анбардан ҳам хушбўй бўлиб қолди.\nҲасан ва Ҳусайн чанқоқликдан йиғлашар, Расулуллоҳ соллаллоҳу алайҳи васаллам муборак тилларини чиқарганларида сўришса, иккиси ҳам бирдан жим бўлиб қоларди. У зот болалар, ёш гўдакларнинг оғизларига тупириб қўйсалар, шунинг ўзи уларга кечгача етар эди.\nРасулуллоҳ соллаллоҳу алайҳи васалламнинг қўллари теккан нарсага барака киришига яна бир мисол. Салмон Форсий хўжайини билан уч юз туп хурмо кўчати экиш, уларнинг ҳаммаси кўкариб, ҳосил бериши, бундан ташқари қирқ уқия тилло тўлаши эвазига озод бўлиши тўғрисида шартнома тузди. Барча ниҳолни Расулуллоҳ соллаллоҳу алайҳи васаллам ўз қўллари билан экдилар. Фақат биттасини бошқа биров ўтқазди. Ҳалиги биттадан ташқари ҳамма ниҳол тутиб кетиб, ҳосил берди. Тутмаганини суғуриб ташлаб, ўзлари ўтқазган эдилар, у ҳам илдиз олди.\nИмом Баззорнинг келтиришича, хурмолар ўша йилнинг ўзида ҳосилга кирди. Фақат бошқа биров эккан бир туп ниҳол мева бермади. Кавлаб олиб, ўзлари экканларида у ҳам шу йилнинг ўзида мева тугди. Товуқнинг тухумидек тиллани табаррук қилиб Салмонга бердилар. Хўжайинига ундан қирқ уқия ўлчаб бергандан кейин ўзига яна шунча қолди.\nНарсаларнинг сифати ўзгариб, янги нарсага айланиши Аллоҳнинг қудрати билан бўлади. Бундай ишлар пайғамбарларга мўъжиза тарзида берилган. Қуйида юқорида келтирилган мисолларга қўшимча ўлароқ бошқаларини зикр этамиз.\nҚосим ибн Собит келтирган ривоятда Ҳанаш ибн Уқайл айтади: «Расулуллоҳ соллаллоҳу алайҳи васаллам менга шавла ичирдилар. Бошини ўзлари ичдилар, охирини мен ичдим. Ҳали-ҳануз қорним очса – тўйимини, чанқасам – чанқоқбосдисини, ташна бўлсам – салқинлигини ҳис этаман».\nИмом Аҳмад Абу Саъид Худрийдан саҳиҳ санад билан келтирган ривоятда Расулуллоҳ соллаллоҳу алайҳи васаллам ўзлари билан бирга зим-зиё, қўрқинчли кечада намоз ўқиган Қатода ибн Нўъмонга хурмонинг қуриган новдасини бериб: «Ўзинг билан шуни олиб йўлга туш. У сенга олдингдан ўн зиро, ортингдан ўн зиро(масофа)ни ёритади. Уйингга кирганингда қора нарсага кўзинг тушади, уни то чиққунча ур, чунки у шайтондир», дедилар. У йўлга тушди. Хурмо новдаси атрофини ёритди. Уйига кирди. Қора шарпани кўрди ва уни чиқиб кетгунча урди».\nИмом Байҳақий келтирган ривоятда Бадр жангида қиличи синиб қолган пайтда Уккоша розияллоҳу анҳуга Расулуллоҳ соллаллоҳу алайҳи васаллам бир таёқни бериб: «Шу билан ур», деганларида, ўша таёқ узун, мустаҳкам, ялтироқ, ўткир қиличга айлангани, у билан жанг қилгани, кейинчалик ҳам то «муртадлар жанги»да шаҳид бўлгунча ўша қилич билан иштирок этгани зикр этилган. Ўша қилич «авн» – ёрдам берувчи деб номланган экан.\nРасулуллоҳнинг баракотларидан сути йўқ қўйларнинг елинига сут келгани ривоятларда собит бўлган. Бунга Мадинага ҳижрат чоғида Умму Маъбаднинг қўйи қиссаси, Муовия ибн Саврнинг қўйлари қиссаси, эмизган оналари Ҳалима онанинг қўйлари ва туялари қиссаси, Абдуллоҳ ибн Масъуднинг қўйи қиссаси, Миқдод розияллоҳу анҳунинг қўйи қиссаси каби кўплаб воқеаларни мисол келтириш мумкин. Мазкур воқеаларнинг барчасида сутдан қолган ёки ҳали умуман қўзиламаган қўйларнинг Расулуллоҳ соллаллоҳу алайҳи васаллам баракотларидан сути кўпайиб, мўл-кўл сут бергани баён қилинган.\nУ зот сафарга отланган асҳобларига сув тўлдириб, идиш оғзини ёпиб, дуо қилганлари, намоз вақти бўлганда уловларидан тушиб, идишни очишса, унинг ичи тўла сут ва оғзида қаймоқ турганига гувоҳ бўлишган экан.\nУтба ибн Фарқад розияллоҳу анҳунинг аёлларнинг хушбўйлигидан ҳам муаттар бир хушбўйлиги бор эди, чунки у кишининг хушбўйлигидан Расулуллоҳ соллаллоҳу алайҳи васаллам баданларига суртган эдилар.\nРасулуллоҳ соллаллоҳу алайҳи васаллам Оиз ибн Амр розияллоҳу анҳунинг юзидаги қонни артиб, ҳақҚига дуо қилдилар. У Ҳунайн кунида жароҳатланган эди. Шундан кейин унинг юзи оппоқ ва ялтироқ бўлди.\nРасулуллоҳ соллаллоҳу алайҳи васаллам Қайс ибн Зайд Жузомийнинг бошини силаб, ҳаққига дуо қилдилар. У юз ёшга кириб вафот этди. Сочи оппоқ эди. Лекин Расулуллоҳнинг қўллари теккан жойи қоп-қора эди. Уни «Қашқа» деб чақиришар эди.\nРасулуллоҳ соллаллоҳу алайҳи васаллам Ҳанзала ибн Ҳизямнинг бошига қўлларини қўйиб, барака сўраб дуо қилдилар. Ҳанзала олдига юзи шишган ёки ғурра бўлган одамларни олиб келишарди. Шишган жойни у зотнинг кафтлари теккан жойга теккизилса, тузалар эди.\nРасули акрам алайҳиссалоту вассалом ёш болалар, касаллар ва ақлини йўқотган кишиларнинг бошларини силаганларида соғайиб кетишган.\nРасулуллоҳ соллаллоҳу алайҳи васаллам Бадр ёки Ҳунайн жангида бир сиқим тупроқни олиб кофирларнинг юзига сепа туриб: «Уларнинг юзлари қурсин», дедилар. Улар кўзларига тушган чанг-ғуборларни артганча ортларига қайта бошлашди.\nАбу Ҳурайра розияллоҳу анҳу Расулуллоҳ соллаллоҳу алайҳи васалламга ёдлаган нарсасини унутиб қўяётганидан шикоят қилди. У зот у кишига кийимини ёзишни буюрдилар ва кафтлари билан оғизларидан бир нарсани олгандек ишора қилдилар. Сўнгра кийимни ўрашни буюрдилар. Абу Ҳурайра айтганларидек қилди. Шундан кейин ёдлагани эсидан чиқмайдиган бўлди.\nРасулуллоҳ соллаллоҳу алайҳи васаллам от устида тура олмайдиган Жарир ибн Абдуллоҳ розияллоҳу анҳунинг кўксига уриб, дуо қилганларида арабларнинг энг шижоатли чавандозларидан бирига айланди.\n Текис ва тез югуриш маъносида\n Имом Бухорий ва Муслим ривояти.\n Имом Байҳақий ривояти.\n Бу муборак жубба Оиша онамизнинг вафотларидан кейин опаси Асмо розияллоҳу анҳога ўтган.\n Имом Муслим, Абу Довуд, Насоий ва Ибн Можа ривояти.\n Имом Байҳақий Анас розияллоҳу анҳудан ривоят қилган.\n Имом Ибн Можа ривояти. Байҳақий Воил Ҳазрамийдан келтирган ривоятда замзам суви айтилмаган.\n Имом Табароний Абу Ҳурайра розияллоҳу анҳудан ривоят қилган.\n Бир зиро -– 61,2см\n Ибн Саъд, Табароний Абу Маъбад Хузоийдан ривоят қилган.\n Ибн Саъд ва Ибн Шоҳин Жаъд ибн Абдуллоҳдан ривоят қилган.\n Имом Табароний ва Абу Яъло ҳасан санад билан ривоят қилган.\n Ибн Саъд Солим ибн Жаъддан мурсал ҳолда ривоят қилган.\n Имом Табароний ва Байҳақий ривоят қилган.\n Имом Табароний ривоят қилган.\n Ибн Калбий келтирган.\n Имом Байҳақий ва бошқалар ривоят қилган.\n Имом Муслим Салама ибн Акваъдан ривоят қилган.


Ёшлар — янгиланаётган Ўзбекистоннинг бунёдкор кучи | "Адолат" СДП\nКейинги икки-уч йил ичида Ўзбекистон тараққиётнинг янги босқичига қадам қўйди. Бу ҳолат, айниқса, ҳукумат, партиялар, депутатлик корпуслари фаолиятидаги очиқлик ва шаффофлик ва ошкораликда яққол кўзга ташланмоқда. Куни кеча бирон-бир вилоят ҳокими ёки вазирнинг қабулига киролмаган депутатларимиз, бугун уларнинг ҳисоботини эшитиб, фаолиятига баҳо бермоқда. Сўзимнинг аввалида айтиб қўя қолай, бу жараён кимлардир ўйлагандек осон кечмаяпти. Ёки бизни кўролмаётган ғаламислар пана-пастқамда миш-миш уруғини экаётгандек кўзбўямачилик учун қилинмаяпти. Тараққиётнинг янги босқичига мослашиш, бугунги тезкор давр билан ҳамнафас ва ҳамқадам бўлиш жараёни ҳам енгил кечаётгани йўқ.\nДавлатимиз раҳбари бизга, жумладан, барча катта-кичик раҳбарларга қайта-қайта “халқ орасига киринг, уларнинг дардига малҳам бўлинг, муаммосига ечим топинг, токи халқ келажакдан эмас, бугундан рози бўлиб яшасин”, дея мурожаат қилмоқда. Шунингдек, сиёсий партиялар демократик жамиятнинг асосий ҳаракатлантирувчи кучи бўлиши кераклигини бот-бот уқтирмоқда. Бу мурожаатлар, уқтиришлар бежизга эмас, албатта. Чунки кеча, ўтган куни халқнинг айрим раҳбарлардан, ўзи сайлаган, ўзи ишонган депутатларидан кўнгли қолган эди. Уларга бўлган ишончи йўқолган эди. Демак, биз, энг аввало, йўқолган ишончни тиклашимиз, бизга ишониб овоз берган, дастурларимизга ишониб электоратимиз сафидан жой олган юртдошларимизни рози қилишимиз, ишончини оқлашимиз керак бўлади.\nШу ўринда алоҳида таъкидлаб ўтиш керакки, кейинги икки-уч йилда сиёсий партиялар демократик жамиятнинг асосий ҳаракатлантирувчи кучларидан бирига айлана бошлади. Жумладан, Ўзбекистон “Адолат” социал-демократик партияси ҳам мамлакатимиз тараққиётининг янги босқичида амалга оширилаётган туб ислоҳотларда фаол қатнашиб, халқчил дастурий ғоя-мақсадларини изчил амалга оширишга ҳаракат қилиб келмоқда. Зеро, бугунги тараққиёт ҳар бир юртдошимиздан ташаббускорлик руҳида ишлаш, янгича фикрлашни тақозо этмоқда. Мамлакатимизнинг ривожланган давлатлар қаторидан ўрин олишини мақсад қилган партиямиз ўз фаолиятига ана шу нуқтаи назардан ёндашиб иш олиб бормоқда.\nЎрни келганда алоҳида таъкидлаб ўтиш жоизки, тараққиётимизнинг янги босқичида мамлакатимизда сиёсий партиялар фаолиятига доир қонун ҳужжатлари такомиллашиб, бу борада бир қатор янги имкониятлар яратилганлиги демократик ислоҳотлар жараёнида ўз ижобий самарасини бермоқда. Жумладан, парламентнинг жамоатчилик назоратидаги ўрни ошди. Буни барча даражадаги ҳукумат раҳбарлари (Бош вазирдан тортиб, турли соҳа вазирлари, маҳаллий Кенгашларда вилоят, шаҳар ва туман ҳокимлари) парламент ва маҳаллий Кенгашлар депутатларига ҳисобот бера бошлагани ва ҳукумат соати институти жорий этилганлиги мисолида ҳам яққол кўриш мумкин.\nЭътиборлиси, парламент назоратининг ушбу янги механизмлари депутатлар томонидан жойида аниқланган муаммоларни ижро ҳокимияти олдига қўйиш имкониятини берди. Хусусан, ўтган давр мобайнида “Ҳукумат соати”га партиямиз фракцияси ташаббуси билан бир қатор долзарб масалалар киритилди. Жумладан, фракция аъзолари томонидан аҳолини тоза ичимлик суви билан таъминлаш, қишлоқ хўжалигида кластерлар ташкил этиш, ўқувчиларнинг дарсликлар билан таъминланиши, мактаб ва мактабгача таълим муассасаларида соғлом овқатланиш каби масалалар киритилди.\nШунингдек, бир қатор вазирлик ва идораларга “Баркамол авлод” марказлари фаолиятини давр талаби даражасида йўлга қўйиш, айниқса, умумий ўрта таълим мактабларининг моддий-техник базасини мустаҳкамлаш, дарсликлар сифати масалалари каби бугунги кунимизнинг ўта муҳим ва долзарб масалалари юзасидан парламент сўровлари юборилди.\nАлбатта, шу ўринда газетхонларда партия ташаббуси билан яна қандай ишлар амалга оширилаяпти, деган ҳақли савол туғилиши мумкин. Келинг, ана шу саволга ҳам жавоб бериб ўтайлик. Хўш, бугун сизнинг назарингизда мамлакат тараққиётига, унинг дунё ҳамжамияти орасидаги мавқеига соя ташлаётган энг асосий иллат нима? Шубҳасиз, худди сиз ўйлаганингиздек, бу иллат — КОРРУПЦИЯ!\nХўш, жамият тараққиётининг асосий кушандаси ҳисобланмиш бу иллатни йўқотиш учун нима қилмоқ керак?!\nШубҳасиз, бу иллатга қарши курашишда мамлакатда қонун устуворлигига эришиш, халқ учун барча даражадаги идораларнинг очиқлиги, шаффофлиги ва ошкоралигини таъминлаш зарур. Шу мақсадда партиянинг “Адолат — қонун устуворлигида” лойиҳаси доирасида барча даражадаги депутатлик корпуслари иштирокида жойларда қонунларнинг ижросини ўрганиш йўлга қўйилди. Бу борада мавжуд муаммоларни бартараф этиш бўйича мутасадди давлат органларига таклифлар киритилиб, қонун устуворлигини таъминлашга қаратилган амалий ишлар давом эттирилмоқда. Чунки ҳар қандай жамият ёки давлатда қонун устувор бўлсагина, коррупция аталмиш чирмовуқ таг-томири билан қурийди. Бунинг учун жамоатчилик назоратини кенгайтиришимиз, ҳар бир фуқаронинг бу иллатга нисбатан кескин муносабатини шакллантиришимиз лозим. Ушбу мақсадни амалга ошириш жараёнида фарзандларимизни коррупция иллатига қарши курашишга ўргатишимиз, бунинг учун қўлланмалар яратиб, ҳар бир муассасада тарбиявий таълимни амалга оширишимиз керак. Акс ҳолда кўзлаган мақсадимизга эриша олмаймиз.\nЛойиҳа доирасида ишчи гуруҳлар томонидан республикамиз бўйича жами 1485 та маҳалладаги 25330 та хонадон ва 980 та хўжалик юритувчи субъектга ташриф буюрилди. Ушбу учрашувлар мобайнида аҳоли томонидан 1280 та мурожаат келиб тушди. Улар юзасидан масъул ташкилотларга 360 та депутатлик сўрови юборилиб, 80 тасида қайд этилган масалалар ижобий ечим топишига эришилди. 900 та мурожаат жойида ҳуқуқий маслаҳатлар бериш орқали ҳал этилди. Таъкидлаб ўтиш керакки, партиямизнинг “Адолат — қонун устуворлигида” лойиҳасидан кўзланган мақсад — ҳар қандай кўринишдаги коррупция илдизига болта уришдир.\nМаҳаллий Кенгашларга сайланган депутатларимиз ҳам янги тизим асосида ишлашга ўтди. Партия депутатлари томонидан маҳаллий Кенгашларнинг доимий комиссияларга киритилган масалалар сони тубдан ошди. Жумладан, 2017 йил давомида доимий комиссияларга 254 масала киритилган бўлса, 2019 йилнинг биринчи ярим йиллигида ушбу кўрсаткич 280 тани ташкил этди. Халқ депутатлари ҳудудий Кенгаш сессияларига масала киритишда ҳам депутатларимиз фаоллик кўрсатишмоқда. Сессияларда илгари сурилаётган масалаларнинг аксарияти Сайловолди дастуримиздан келиб чиққан ҳолда таълим, тиббиёт, мактабгача таълим тизимида аниқланган муаммоларни бартараф этишга қаратилмоқда.\nПартия ташаббуслари халқимиз томонидан қўллаб-қувватланиши ҳар бир сафдошимизга куч бағишлайди, албатта. Шу маънода “Бор меҳримиз сенга, болажон!” шиори остидаги ўтказилган беғараз донорлик акциясини алоҳида келтириб ўтиш жоиз. Турли касаллик ёки бахтсиз ҳодиса туфайли қонга муҳтож бўлган бемор болажонларга ҳаёт бағишлаш ва уларнинг соғайиб кетишларига ҳисса қўшиш мақсадида партиямиз ташаббуси билан йилига икки марта донорлик акцияси ўтказиш анъанага айланди. “Бор меҳримиз сенга, болажон!” шиори остида ўтказилган беғараз донорлик акцияси Қорақалпоғистон Республикаси, вилоятлар ва Тошкент шаҳрида уюшқоқлик билан ташкил этилди. Хайрия ишида 1500 дан ортиқ кўнгилли юртдошларимиз иштирок этиб, 981 нафар донор қон топширди. Натижада 1962 нафар бемор болажонлар саломатлиги учун зарур бўлган 392 литр тириклик манбаи тўпланди.\nЁшлар ва аёллар бандлигини таъминлаш, уларга муносиб меҳнат шароитларини таъминлаш мақсадида партиянинг барча шаҳар, туман кенгашлари томонидан амалиётга йўналтирилган “Бир ойда бир иш ўрни” лойиҳаси ҳам кўплаб фуқароларда партиямизга хайрихоҳлик уйғотди. Ушбу лойиҳа доирасида амалга оширилган бир қатор ишлар бандликни таъминлашга ҳисса қўшиш орқали инсон манфаатларини рўёбга чиқаришга хизмат қилмоқда. Жумладан, лойиҳа доирасида жами 647 нафар аёллар ва ёшлар ишга жойлаштирилди. 35 нафар ёшларга тадбиркорликни йўлга қўйиш учун кредит олишга кўмаклашилди, 10 нафар аёллар туман Бандликка кўмаклашиш маркази орқали тикувчилик йўналиши бўйича қайта тайёрлов курсларига юборилди.\nТаъбир жоиз бўлса айтиб ўтиш лозимки, йилдан-йилга дастурий ғояларимизга нисбатан халқнинг ишончи ортиб бормоқда, амалий ишларимиз инсонларда қониқиш ҳосил қилмоқда. Буни сафдошларимиз салмоғи ошиб бораётганида ҳам кўришимиз мумкин. 2016 йилда партия аъзолари сони 157 222 нафар бўлган бўлса, бугунги кунда бу рақам 383 957 нафарни ташкил қилди.\nХулоса ўрнида таъкидлаб ўтишни истардимки, биз бу рақамлар билан мақтанмоқчи эмасмиз. Чунки ҳали қилаётган ишимиз, аъзоларимиз сонидан ўзимизнинг ҳам кўнглимиз тўлгани йўқ. Лекин сайловлар йилида режаларимиз бисёр. Янги тайёрланаётган Сайловолди ва Сиёсий дастуримизда асосий эътиборимизни ёшларга қаратаяпмиз. Бу борадаги муаммоларни ҳал қилишда мамлакатимизда фаолият кўрсатаётган Соғлиқни сақлаш, Олий таълим, Халқ таълими ва Мактабгача таълим вазирликлари билан янада яқин ҳамкорликни йўлга қўйишни режалаштирганмиз. Агар биз келажаги буюк, дунёнинг ривожланган мамлакатлари билан бўйлашадиган, улар билан тенгма-тенг тиллашадиган давлат қурмоқчи эканмиз, асосий эътиборимизни ёшларимизнинг таълим-тарбиясига қаратишимиз зарур ва шарт. Зеро, ёшлар янгиланаётган Ўзбекистоннинг буюк келажагини таъминловчи бунёдкор кучдир!\nҚонунчилик палатасидаги партия фракцияси раҳбари


Жаҳонгир Ортиқхўжаев 3 йил ичида Тошкент иқтисодиётининг 2 бараварга ўсгани ҳақида хабар берди, аммо бундай эмас – Газета.uz\nФото: Тошкент шаҳар ҳокимлиги.\nLotinchada 4 июн 2021, 17:54 Иқтисодиёт\n2 июнь куни Тошкент шаҳар ҳокими Жаҳонгир Ортиқхўжаев Американинг Crow Holdings компанияси мутасаддилари билан учрашди, дея хабар берди пойтахт ҳокимлиги матбуот хизмати.\nТошкент шаҳар ҳокими меҳмонларга шаҳар иқтисодиёти охирги 3 йилда икки баробар ўсганини айтди (Жаҳонгир Ортиқхўжаев 2018 йил апрелидан буён шаҳар ҳокими бўлиб келмоқда). Унинг сўзларига кўра, ушбу даврда олиб борилган қурилишлар кўлами ўтган 70 йил ичида қилинган иш ҳажмига тенг (эълон қилинганидан бироз вақт ўтгач, ушбу гап олиб ташланди).\nШу билан бирга, ҳоким сўнгги 3 йилда Тошкентда 22 та ер усти ҳамда 4 та ер ости метро бекатлари қурилганини маълум қилди. Аслида эса 2 та ерости бекати (Юнусобод йўналишида — «Юнусобод» ва «Туркистон»), шунингдек 12 та ер усти бекатлари пайдо бўлди: 7 таси метро ҳалқа йўлининг биринчи босқичида, 5 таси Чилонзор йўлининг Сергели қисмида.\n«Хизмат кўрсатиш йўналишида таълим, тиббиёт, спорт ва гастрономик туризмни ривожлантириш, шаҳар сайёҳлар учун ниҳоятда қулай ва жозибадор бўлиши йўлида иш олиб борилаётганлигини ҳам билдирди», — дейилади хабарда.\nДавлат статистика қўмитасининг маълумотларига кўра, аслида Тошкент шаҳрининг ялпи ҳудудий маҳсулоти 2018 йилда 64,5 трлн сўмни ташкил этган (ўсиш — 11,1%), 2019 йилда 86,1 трлн сўм (8,4%), 2020 йилда эса 97,5 трлн сўм (1,8%). Уч йил давомида ЯҲМ ўсиш суръати 22,6% ни ташкил этди (111,9*108,8*101,5/10000 — Давлат статистика қўмитаси формуласи).\nЯлпи ҳудудий маҳсулот (ЯҲМ) — бу ҳудуд (вилоят) ривожланишининг умумлаштирилган кўрсаткичидир. ЯҲМ — бу иқтисодий мазмуни бўйича ЯИМ билан бир хил кўрсаткичдир, яъни у маълум бир вилоятнинг резидентлари бўлган иқтисодий бирликлар томонидан ишлаб чиқарилган якуний маҳсулот ва хизматларнинг нархини акс эттиради.\nБундан ташқари, Spot маълумотларига кўра, Тошкентдаги энг кўп қурилиш ташкилотлари жойлашган — 8339 та. Иккинчи ўринда Фарғона вилояти (3385), учинчи ўринда эса Қашқадарё вилояти (3385).\n«Газета.uz» 1 730


Коронавирусга чалинган уч андижонлик Фарғонадаги курсдошлар учрашувига борган. Учрашувда наманганликлар ҳам бўлган - Daryo\n03:08, 29.03.2020 122113\nФарғонанинг Ёзёвон туманида уюштирилган курсдошлар учрашувида қатнашган уч андижонликда кейинчалик коронавирус аниқланган. Учрашувда Наманган вилоятида истиқомат қилувчи икки фуқаро ҳам бўлган, дея маълум қилди Наманган вилояти ҳокими Хайрулло Бозоров.\n«Шунча тарғибот-ташвиқот ишларига, турли йиғилиш ва маросимлар ўтказиш тақиқланганига қарамай, олий маълумотли икки нафар фуқаромиз Фарғонанинг Ёзёвон туманига курсдошлар учрашувига борган. Бу ерда Фарғона, Андижон, Наманган вилоятидан келган собиқ курсдошлар кун давомида бирга бўлган.\nУлар орасида Андижондан келган, коронавирус юқтирган уч фуқаро ҳам бўлган. Оқибатда шу учрашувда бўлган ҳамма карантинга олинди, ҳозир улар текширилмоқда. Наманганлик икки фуқаро ҳам карантинда, таҳлил натижаларини кутяпмиз. Энг ачинарлиси, улар учрашувдан келиб, яна 47 киши билан мулоқотда бўлган.\nТасаввур қилинг — икки киши касаллик юқтириб келиб, уни 47 кишига юқтирса, бу 47 киши кейин ўз оила аъзоларига юқтирса, нима бўлади?», — деди Наманган вилояти ҳокими Хайрулла Бозоров 27 март куни вилоят аҳолисига қилган телемурожаатида.\nЭслатиб ўтамиз, Ўзбекистонда коронавирусдан илк ўлим 27 март куни Наманганда қайд этилди — коронавирусга чалинган 72 ёшли онахон инфарктдан вафот этди. Касаллик унга 12 март куни Умра сафаридан Туркия орқали қайтган қизидан юққан. Онахондан ташқари, коронавирус Умра зиёратида бўлиб қайтган аёлнинг синглиси, қизи ва неварасида ҳам аниқланган.\nМаълумот учун, 29 мартга қадар Ўзбекистонда коронавирус инфекциясига чалиниш билан боғлиқ 104 та ҳолат аниқланди (икки киши вафот этган). Беморларнинг камида уч нафари Андижон вилоятиги юқумли касалликлар касалхонасида даволанмоқда.\n09:12, 26.03.2020 338787\n21:26, 25.03.2020 357466\n14:09, 02.04.2020 408724\n18:31 Бугун 449\n18:19 Бугун 707\n18:09 Бугун 1447\n18:07 Бугун 1397\n00:00, 28.05.2020 135551\n16:08, 27.05.2020 116266\n21:57, 27.05.2020 105228\n10:02, 28.05.2020 94105


“Исломга душманлик коронавирусдан тезроқ ёйиляпти” | Azon.uz - Ахборот-таҳлилий портал\n“Исломга душманлик коронавирусдан тезроқ ёйиляпти”\n1835 12:30 29.11.2020\nТуркия президенти Ражаб Тоййиб Эрдоған бу йил фақатгина коронавирусга қарши эмас, балки “ислом душманлиги вируси”га қарши ҳам курашишга тўғри келганини таъкидлади.\n“Узоқ вақт демократиянинг бешиги дея таърифланган мамлакатларда ирқчилик, айримчилик, тоқатсизлик яшириб бўлмайдиган даражага етди”, – деди Эрдоған Америка мусулмонлар жамиятининг видеоконференция шаклида ўтган йиғилишида.\nУнинг таъкидлашича, исломга душманлик сиёсатни асир олган, кундалик ҳаётни қийинлаштирган ва давлат сиёсатига йўл кўрсатувчи оқимга айланди. Бир қатор мамлакатларда мусулмонлар эътиқоди, тили, исми ёки кийими туфайли айримчиликка учраяпти.\n“Швецияда Куръони Каримнинг ёқилиши, Норвегияда Қуръони Каримнинг йиртилиши, Францияда эса матбуот эркинлиги номи билан Ҳазрати Пайғамбаримизни таҳқирловчи карикатураларнинг қўллаб-қувватланиши мусулмонларга нисбатан ҳужумларнинг баъзи бирларидир, – деди Эрдоған. – Ўтган йили Янги Зеландияда 52 биродармизнинг ўлимига сабаб бўлган теракт инсоният сифатида биз дуч келган таҳдидни яққол кўрсатди. 2017 йил Канададаги масжидга уюштирилган ҳужумда 6 мусулмон ҳалок бўлди. 2015 йилда эса Чапел-Хиллда уч нафар ёшларимиз уйларида ирқчи томонидан отиб ўлдирилди. Албатта, ирқчилик фақатгина мусулмонларни нишонга олмаяпти. Кўриниши, дини фарқли бўлганлар ҳам бундай ҳужумларга учраяпти”.\nМахсус Туркия Ислом Қуръон Норвегия\n735 20:00 21.01.2021


Роналду: Мен “Манчестер Юнайтед”ни қутқариш йўлини биламан, лекин айтмайман!\n13 январь, 2022, 18:03\nТеглар:Криштиану Роналду | Манчестер Юнайтед | Ральф Рангник\nУ борини гапирди\nКриштиану Роналду “Манчестер Юнайтед” Англия премьер-лигасида совринли ўринлардан бирига илина олмаётганидан норозилигини яширмаяпти.\nМан “Манчестер Юнайтед”нинг менталитети кучли учликдан ташқарида бўлишини ҳазм қила олмаяпман. Нимадир яхши нарса барпо этиш учун аввалгисини бузишга тўғри келади. Янги йил бошланди, янги ҳаётга ҳам қадам ташлаш керак.\n“Манчестер Юнайтед” мухлислар кутаётган даражага чиқиши керак. Ишқибозлар бунга муносиб. Ҳозир нималарнидир ўзгартиришга қодирмиз. Мен нима қилишни биламан, лекин буни айтмайман. Айтсам, мураббийларга нисбатан ҳурматсизлик бўлади.\n“Манчестер Юнайтед” ҳамма нарсани ўзгартириши керак. Мен бу ёрга олтинчи, еттинчи ёки бешинчи ўринни эгаллаш учун келмаганман. Бу ерга курашиш ва рақобатлашиш учун келдим. Жамоа зўр бўлиши учун узоқ йўлни босиб ўтиши керак, - деди Роналду.


Тошкент метросида бир кунда икки марта поезд ҳаракати тўхтатилди\n25 феврал 2021, Тошкент вақти: 16:04\nТошкент метросида 30 октябрь соат 14:59 да Чилонзор йўналишининг "Мирзо Улуғбек" бекатида техник сабабларга кўра йўловчилар поезд вагонларидан чиқарилган.\nМетрополитен масъулларининг маълум қилишларича, бу ерда поездлар ҳаракати жадвалидан чиқиш вақти 7-8 дақиқани ташкил этган.\nШу куни соат 16:50 ларда вагонлардан бирида шубҳали объект аниқлангани важидан “Буюк ипак йўли” бекатида маршрут бекор қилинган. Бу ерда ҳаракат жадвалидан чиқиш вақти 3 дақиқани ташкил этган.\nМетрополитени маъмурияти хабарномада вужудга келган ноқулайликлар учун йўловчилардан узр сўраган.


"Нукус" полигонида мактаб ўқувчилари илк бор ўқ узиш машқини бажаришди - фото - 30.03.2021, Sputnik Ўзбекистон\nТОШКЕНТ, 30 мар - Sputnik. Ўзбекистоннинг энг йирик ва замонавий полигонларидан бири - "Нукус" полигонида илк бор мактаб ўқувчилари жанговар ўқотар қуроллардан\nТОШКЕНТ, 30 мар - Sputnik. Ўзбекистоннинг энг йирик ва замонавий полигонларидан бири - "Нукус" полигонида илк бор мактаб ўқувчилари жанговар ўқотар қуроллардан ўқ узиш машқини бажаришди, деб хабар қилмоқда Мудофаа вазирлигининг Шимоли-ғарбий ҳарбий округ матбуот хизмати. Нукус шаҳар мактабларнинг 300га яқин 11 синф ўқувчилари "Бошланғич ҳарбий тайёргарлик" фанидан олган назарий билимларини мустаҳкамлаш мақсадида Нукус полигонига олиб келинди.Яқиндагина таъмирдан чиққан кўркам ва шинам полигонда мактаб ўқувчиларни ҳарбий округ қўшинлари қўмондони полковник Фарҳоджон Шерматов ҳамда Қорақалпоғистон Республикаси Халқ таълими вазирининг ўринбосари Шарофиддин Тажимуратов қутлади.Полигонда тажрибали офицер ва сержантлар ўқувчиларга техника хавфсизлиги, жанговар қурол билан муомала қилиш қоидаларини тушунтиришди. Шундан сўнг ўқувчилар граната улоқтириш, автоматни қисмларга ажратиш, ўқдонга патрон жойлаш, мўлжалга олиш каби машқлар ёшлар томонидан катта қизиқиш билан бажарилди. Отиш қоидалари ва хавфсизлик талаблари бўйича берилган йўриқномалардан кейин ёшлар ўқ отиш майдонига йўл олди. Биринчи маротаба қуролдан амалий ўқ отиш машқларини бажараётган ёшларнинг хатти-ҳаракатларини тажрибали офицер ва сержантлар назорат қилиб боришди. Ҳар бир ўқувчи 100 метр узоқликда турган нишонга қарата 3 дона ўқ узди.Машғулотлар якунида ўқувчи-ёшлар дала-ўқув майдонидаги ошхонада ҳарбийча тушлик билан меҳмон қилинди ва Нукус шаҳрига қайтишди.\nҳарбий, ўқитувчилар, нукус\n© Минобороны УзбекистанаВ полигоне "Нукус" провели практические занятия по стрельбе из боевого оружия для школьников\nҚорақалпоғистон ёшлари "Бошланғич ҳарбий тайёргарлик" дарси доирасиа "Нукус" полигонида жанговар қуролдан ўқ отиш машқларини бажаришди.\nТОШКЕНТ, 30 мар - Sputnik. Ўзбекистоннинг энг йирик ва замонавий полигонларидан бири - "Нукус" полигонида илк бор мактаб ўқувчилари жанговар ўқотар қуроллардан ўқ узиш машқини бажаришди, деб хабар қилмоқда Мудофаа вазирлигининг Шимоли-ғарбий ҳарбий округ матбуот хизмати.\nНукус шаҳар мактабларнинг 300га яқин 11 синф ўқувчилари "Бошланғич ҳарбий тайёргарлик" фанидан олган назарий билимларини мустаҳкамлаш мақсадида Нукус полигонига олиб келинди.\nЯқиндагина таъмирдан чиққан кўркам ва шинам полигонда мактаб ўқувчиларни ҳарбий округ қўшинлари қўмондони полковник Фарҳоджон Шерматов ҳамда Қорақалпоғистон Республикаси Халқ таълими вазирининг ўринбосари Шарофиддин Тажимуратов қутлади.\n“Сиз, азиз Қорақалпоғистон замини ёшлари бу каби амалий тадбирлардан завқ олиб, ўз билимингизни мустаҳкамлаб борсангиз биз, ҳарбийлар асосий мақсадимизга эришган бўламиз. Зеро юртимизнинг эртанги куни, тинчлиги ёшларимизнинг қандай инсон бўлиб камол топишига боғлиқ. Бизнинг вазифамиз сизларга ўз салоҳиятингиз ва ватанпарварлигингизни наоён қилиш учун зарур шароитлар яратишда иборат”, – деди жумладан қўмондон.\nПолигонда тажрибали офицер ва сержантлар ўқувчиларга техника хавфсизлиги, жанговар қурол билан муомала қилиш қоидаларини тушунтиришди. Шундан сўнг ўқувчилар граната улоқтириш, автоматни қисмларга ажратиш, ўқдонга патрон жойлаш, мўлжалга олиш каби машқлар ёшлар томонидан катта қизиқиш билан бажарилди.\nОтиш қоидалари ва хавфсизлик талаблари бўйича берилган йўриқномалардан кейин ёшлар ўқ отиш майдонига йўл олди. Биринчи маротаба қуролдан амалий ўқ отиш машқларини бажараётган ёшларнинг хатти-ҳаракатларини тажрибали офицер ва сержантлар назорат қилиб боришди. Ҳар бир ўқувчи 100 метр узоқликда турган нишонга қарата 3 дона ўқ узди.\nМашғулотлар якунида ўқувчи-ёшлар дала-ўқув майдонидаги ошхонада ҳарбийча тушлик билан меҳмон қилинди ва Нукус шаҳрига қайтишди.


ИнтерФУТБОЛ :: Лигалар жамғармасидаги тафовут қандай?\nЛигалар жамғармасидаги тафовут қандай?\nҲар қандай мусобақанинг нуфузини мукофот жамғармасига қараб осонгина аниқлаб олиш мумкин. Soccer.ru турнирларнинг молиявий жиҳатларини таҳлил қилиб, уларни ўзаро таққослаб кўрди.\nРоссия чемпионати ва кубоги\nРФПЛда жамоаларни юқори ўринлар учун аёвсиз кураш олиб боришга мажбур эта оладиган мукофот жамғармалари жорий этилган эмас. Ҳар бир жамоа ўз имкониятларидан келиб чиққан ҳолда баҳс юритади. Ўтган йили мамлакат чемпионлигига сазовор бўлган «Спартак» 5 млн. АҚШ долларига эга чиқди.\nБу маблағ жамоанинг йиллик бюджетидан бир неча марта кам. Шунингдек, чемпионатдаги энг кўп маош билан тенг. РФПЛнинг мукофот жамғармаси бундан ҳам озроқ - 16 жамоа учун бор-йўғи 40 млн. доллар. Мисол учун, ўтган мавсумни 13-ўринда якунлаган «Оренбург» атиги 1,48 млн. даромадга эга бўлди.\nВаҳоланки, у йил давомида 15,8 млн. доллар сарфлаганди. Лига бюджетининг учдан бир қисмига тенг маблағ жамоага ажратилди. Сезиларли қўллаб-қувватлаш, тўғрими? «Оренбург»дан олти баробар кўпроқ сарфлаган «Локомотив» эса атиги 2,2 млн. долларга эга бўлди. Бу кўрсаткич лига бюджетининг икки фоизига тенг! Бу ёғига нима дейсиз?\nРоссия кубоги турниридаги вазият бунданда ажабланарли - мусобақага мукофот пуллари ажратилмаган. Тўғри, финал беллашувида мутасаддилар саховатпешалик кўрсатиб, икки жамоа учун 10 млн. рубль ажратишди. Валюта ҳисобида бу маблағ 141000 еврога тенг.\nПавлюченконинг «Локомотив»даги маоши 2,2 млн. эканидан келиб чиқадиган бўлсак, «Урал» устидан эришилган ғалабанинг мукофот пулига Сёмин Романнинг икки ҳафталик шартномасини қоплаши мумкин.\nАгар ҳал қилувчи баҳсда майдонга тушган жамоа бундан кейин ҳам 10 млн. рублдан улушини олиш билан чекланадиган бўлса, Россия кубоги мусобақаси ҳеч кимга керак бўлмай қолади. Чунки РФПЛдаги энг қашшоқ жамоанинг бюджети бундан 40 бараварга кўп. Фақат еврокубоклар йўлланмалари Россия клубларига сезиларли мадад бера олади.\nСўнгги 15 йил ичидаги энг муваффақиятли мавсум учун қўлга киритилган 5 млн. доллар эса «Спартак» устидан очиқдан-очиқ кулишдан ўзга нарса эмас. Ахир жамоанинг йиллик бюджети 140 млн. доллар атрофида. Бадавлат клублар учун қашшоқ лига қонун-қоидаларини белгилаб берадиган жойдан мантиқ излаб овора бўлишнинг ҳожати йўқ.\nЕтакчи бешликдаги мукофотлар\nМолиявий жиҳатдан АПЛ вакилларига ҳавас қилса арзийди. Ўтган мавсумда «Челси» чемпионлик учун қуртдек санаб олган 150 млн. фунт ундан аввалги «Лестер»нинг мукофот пулидан (87,3 млн.) анча кўп. Лекин Англияда жорий этилган тизимга кўра, ҳатто мусобақада ишлари юришмай қолган жамоада ҳам ўзини ўнглаб олиш имконияти мавжуд.\nМасалан, «Сандерленд» мавсумни охирги ўринда якунлади, чемпионшипга тушиб кетди. Қуйи дивизионга ғазнасини 93,47 млн. фунтга бойитган ҳолда йўл олди. Ўтган мавсум АПЛ вакиллари ҳаммаси бўлиб 2,39 млрд. фунт даромад олишди.\nЭътиборлиси, мусобақа бошида ҳар бир иштирокчи 35 млн.га эга бўлди. Жамоаларнинг ўринларига кўра юзага келадиган фарқ эса унчалик катта эмас.\nМавсумни бешинчи ўринда якунлаган «Арсенал» 139,6 млн. фунтга эга бўлди. ЕЧЛ йўлланмасини қўлга киритган «Ливерпуль» эса 146,1 млн.га, яъни иккинчи ва учинчи, 12- ва 13-ўринлар ўртасидаги тафовут деярли йўқ ҳисобида. Албатта, 6-7 млн. фунт кимлар учундир улкан сармоя. Англия учун эса ундай эмас.\n«А» серияси мутасаддилари ҳам мавсум омадсизлигида хонавайронликни четлаб ўтиш имконини берадиган тизимни йўлга қўйишган. Италияликлар «парашют» кўмак пуллари миқдори 45-60 млн. евро атрофида. Маблағ муайян жамоанинг сўнгги мавсумларда неча марта элитага чиққанига қараб белгиланади.\nЛига тараққиёт масаласида жиддий муаммоларга дуч келаётган бўлсада, чемпион «Ювентус» ҳар йили фақат ТВ ҳуқуқлари савдосидан 120 млн. евро даромад олади. Энг кам мукофот пули - 30 млн. евро. Яъни Россия чемпионига тўланган маблағдан 6 марта кўп!\nВаҳоланки, «А» серияда футболчиларнинг иш ҳақлари Россиядагидан кўп эмас, баъзан оз бўлган ҳолатлар ҳам учраб туради. Айнан шунинг учун ҳам «Ювентус» Игуаин учун пул топишда муаммоларга дуч келмайди. Турин суперклуби даромадлар бўйича рекорд ўрнатди - 562,7 млн. евро. Соф фойда эса 42,6 млн. еврони ташкил этди.\nФранция, Испания ва Германияда ҳам шунга ўхшаш манзара. Гарчи у ердагилар ТВ ҳуқуқларини нисбатан арзонроқ баҳоларда сотаётган бўлишса ҳам. Айнан шу сабабли «ПСЖ» ҳозирда жиддий муаммоларга дуч келмоқда - 502 млн. евролик умумий «пирог»дан атиги 60 млн.и пойтахт жамоасига тегади.\n«Реал» ҳамда «Барселона»нинг молиявий натижаларидан келиб чиққан ҳолда 937 млн. еврони Примеранинг барча аъзоларига тақсимлайдиган бўлсак, аутсайдерлар ҳам қийинчиликларга дуч келишмайди.\nАввалги мавсумда «Қироллик клуби» 150, Каталония гранди эса 148 млн. мукофот пули олди. Ҳар бир жамоа учун кафолатланган тўлов эса 50 млн. евро. Бундай шароитда «Гранада» ҳам ўзини хотиржам ҳис этади.\nБундеслига вакиллари 817 млн. еврони ўзаро баҳам кўришмоқда. Эътиборли жиҳати, маблағнинг 663 млн.и ички бозордан олинмоқда. Таққослаш учун: Прядкиннинг маълумотига кўра РФПЛ ТВ ҳуқуқларини сотиш орқали 1,59 млрд. рубль даромад олади.\nТашқи баҳо бироз юқори - 22 млн. евро эмас, балки 29 млн. Ана шу юқори баҳода ҳисоблаганда ҳам Туркияда ТВ ҳуқуқлари савдосидан олинаётган даромад Россиядагидан салкам 10 бараварга кўпроқ - 286 млн. евро. УЕФА ҳисоботига ишонадиган бўлсак, РФПЛдаги тушум АПЛдагидан 80 бараварга оз.\nДунёдаги энг зиқна амалдорлар ҳисобланадиган ФИФА мутасаддилари Россияда ўтадиган ЖЧнинг мукофот жамғармасини 12 фоизга ошириб, 400 млн. еврога кўтаришди. Янги мавсумдан бошлаб УЕФА ҳам ЕЧЛда ғалаба ва иштирок учун тўланадиган маблағлар миқдорини оширади.\nТурнирнинг янги форматга ўтиши топ-бешлик вакилларига кўпроқ ўринлар берилишини таъминлайди. Шу сабабли Чеферин даромадларнинг ўсишига умид қилмоқда. Ҳозир гуруҳ босқчидаги иштирок учун жамоалар 12,7 млн. евродан олишмоқда, янги мавсумда эса 15 млн.дан олишади.\nҒалаба ва дуранглар баҳолари ҳам ошади, «плей-офф» босқичи иштирокчиларини рағбатлантириш ҳам ортади. Масалан, ярим финал баҳслари аввал 7,5 млн. еврога баҳоланган бўлса, энди 12 млн. берилади. Турнир ғолиби эндиликда 19 млн.га эга чиқади. Умуман олганда, қўшимча рағбатлар 528 млн. еврога тенг.\nСоврин соҳиби мусобақа давомида 100 млн. тўплаши мумкин. Қизиғи, молиявий муваффақиятга эришиш учун доимо ғалаба қозониш шарт эмас. Мисол учун, «Лестер» билан «Ювентус» ўтган мавсумда ЕЧЛ туфайли мос равишда 81,7 ва 110,4 млн. еврога эга бўлишди.\nБу турнир ғолиби - «Реал»нинг даромадидан (81 млн.) кўп. 100 «лимон» - «Қироллик клуби»дек монстр учун ҳам катта маблағ. Чунки у 674,6 млн. евро даромадни қайд этган бўлсада, соф фойда атиги 21,4 млн.ни ташкил қилди. Демак, ЕЧЛда 80 эмас, 100 млн. ишлаш орқали «Реал»дек бадавлат жамоанинг фойдасини икки бараварга ошириш мумкин.\nЕЛдаги ғалаба ҳам вақти келганда ўта фойдали бўлиши мумкин. Айнан шу турнирдаги муваффақият эвазига «МЮ» даромадлар бўйича «Реал»ни қувиб ўтиб, биринчи ўринга кўтарилиб олди.\nЭндиликда мусобақанинг шунчаки оддий иштирокчиси ҳали майдонга тушмасдан туриб 2,6 млн. еврога эга бўлади. «Локомотив»нинг ЕЛда олган даромади Россия кубогидаги зафаридан бир неча бараварга қимматроқ.\nҲар бир ғалаба ёки дуранг, «плей-офф» босқичига чиқиш ва юқори босқичларга кўтарилиш мукофотларга қайта-қайта мушарраф бўлиш имконини беришига «Ростов»нинг халқаро аренадаги ўйинлари мисол бўла олади.\nЯнги мавсумда ЕЛ ғолибининг соф даромади 15,71 млн. еврога етади. ЕЧЛга нисбатан озроқ, лекин маблағ доимий ўсишда давом этади. ЕЛ учун ҳаммаси бўлиб 399 млн., ЕЧЛга эса 1,3 млрд. евро ажратилади.\nЯна шуниси ҳам борки, мукофот жамғармаси оширилади. Умуман, ЕЧЛ, ЕЛ, Европа суперкубоги мусобақаларига УЕФА 2,35 млрд. евро ажратади.


ОИЛАВИЙ АЖPИМЛАP: муаммоларнинг илдизлари қаерда? - AmuNews.uz - энг сўнгги янгиликлар\nОилада эр-хотиннинг ҳуқуқ ва мажбуриятлари юзасидан туғилаётган баҳслар, турмушнинг дарз кетиши ва у билан боғлиқ можаролар, айрим хонадонлардаги мавжуд нотинч маънавий-руҳий муҳит натижасида содир бўлаётган никоҳдан ажралишлар бугунги кунда жамиятимизда жиддий эътиборни талаб қилувчи ҳолатдир.\nТаъкидлаб ўтиш жоизки, Ўзбекистон мустақилликка эришган дастлабки кунларданоқ мамлакатимизда оиланинг ижтимоий негизини мустаҳкамлашга ҳамда барқарорлигига эришишга катта эътибор қаратиб келинмоқда. Зеро, оила тинчлиги ва осойишталиги жамият барқарорлигининг асосий омилидир. Юртбошимиз ташаббуси билан олиб борилаётган саъйҳара-катлар замирида ёш оилаларни моддий ва маънавий қўллаб-қувватлашга эътиборни кучайтириш, оналик ва болаликни ижтимоий муҳофаза этиш, миллий қадриятларни асраб-авайлаш, оила мустаҳкамлигини таъминлаш каби эзгу ниятлар мужассам бўлиб, бу масалалар бугунги кунда давлат сиёсатининг устувор йўналишларидан бирига айланганлиги сир эмас.\nБироқ, афсус билан қайд этиш жоизки, ҳукуматимиз ва фаол жамоатчилик томонидан мунтазам равишда олиб борилаётган кенг кўламли чора-тадбирларга қарамай, оилаларда ажралиш ҳолатлари учраб туради.\nНикоҳдан ажралишларнинг сабаблари таҳлили шуни кўрсатадики, бу салбий иллатга ўзаро келишмаслик, аёлларнинг бозорга чиқиб кетиши, эркакларнинг ишламаслиги, рашк, хиёнат каби омиллар сабаб бўлмоқда. Аксарият оилаларда ажралиш ҳолатлари 18 дан 30 ёшгача бўлган фуқаролар томонидан қайд этилмоқда.\nҲуда-беҳудага оилани барбод этиш, албатта болалар тарбиясига салбий таъсир этади. Боланинг уволи тутади, дейишади қариялар. Дарҳақиқат, увол-савобни билмайдиган, норасидаларнинг етим қолишини ўйламайдиган ота-оналар орамизда бор. Бундай ҳолатнинг вужудга келиши бош омили – уларнинг ҳуқуқий билимга етарли эга эмасликлари, ҳуқуқий саводхонлик даражасининг пастлигидан, маънавиятсизлигидан далолат беради. Шунинг учун ҳам улар ажралиш ҳолати қандай оқибатларга олиб келишини тушуниб етмайдилар. Ажралиш туфайли нотўлиқ оила вужудга келади. Айни кунда ижтимоий хавфли жиноятлар содир этаётган аёллар ва вояга етмаган болалар нотўлиқ оилалардан эканлиги кузатилмоқда. Ёки бўлмаса кундан-кун ошиб бораётган фоҳишахоналар, четга пул ишлаш учун ноқонуний йўл билан чиқиб кетаётган ёш қизлар, аёллар, албатта, буларнинг барчаси ажралиш оқибатида юзага келган нотўлиқ оилаларда бўлаётир.\nҲозирги вақтда жамиятда оиланинг аҳамияти ўсаётганлиги, унинг ёш авлодни тарбиялашдаги ўрнини ҳисобга олиб, судлар ва ФҲДЁ органларининг оилавий муносабатларни мустаҳкамлаш, вояга етмаган болаларнинг ҳуқуқ ва манфаатларини қўриқлаш борасидаги роли ошмоқда. Яъни бу органларда никоҳдан ажралиш ишларини ҳал этиш жараёнида асосий эътибор эр-хотинни яраштириш ва оилавий вазиятни соғломлаштириш чораларини кўришга қаратилмоқда.\nҚонунчиликда никоҳдан ажратиш учун аниқ асослар кўрсатилмаган ва буни кўрсатиш мумкин ҳам эмас. Чунки эр ёки хотин келтирган биттагина асос ҳам айрим ҳолларда никоҳдан ажратиш учун етарли бўлиши мумкин, алоҳида ҳолатларда эса бир қатор сабаблар ҳам ажратиш учун асос бўлмаслиги мумкин. Шунинг учун амалиётда бу ҳолатлар тўлиқ ҳисобга олиниб, агар эр ва хотиннинг бундан буён биргаликда яшашига ва оилани сақлаб қолишга имконият йўқ деб топилсагина, улар никоҳдан ажратилади.\nНикоҳдан ажралиш бўйича ўтказилган умумлаштирмалар таҳлили қуйидагича:\nАжрашиб кетаётганларнинг ёши 20-35 ёшни ташкил қилади. Бу асосан оилавий турмушнинг биринчи 4 йили (35,5%) ва 5-9 йиллари демакдир. Ажрим туфайли ҳар бир нотўлиқ оилада ўртача 2-3 нафардан бола етим қолади. Демак, турмуш ўртоғидан айрилгач, она болалар тарбияси, рўзғорни юритиш каби катта масъулиятни ўз зиммасига олишга мажбур. Бундай оилавий низолар бир-бирига занжирдек уланиб кетадиган муаммоларни келтириб чиқариши муқаррар, энг ачинарлиси, кейинчалик ушбу муаммолар жиноят бот-қоғига элтадиган "равон йўл” бўлиб хизмат қилади.\nПрезидентимиз И.А.Каримов айтганидек, "Бизнинг давлатимизни ҳам катта бир оила деб тушуниш мумкин ва лозим. Бунда ўзаро ҳурмат ва қаттиқ тартиб бўлмаса, оиланинг барча аъзолари ўз бурчларини адо этмаса, бир бирига эзгулик билан меҳр – оқибат кўрсатмаса, яхши ва муносиб тарзда яшаш мумкин эмас”.\nОила инсонга, унинг ҳаётига тўкислик бағишловчи маскан, бахт келтирувчи ва авлодлар давомийлигини таъминловчи гўша, жамият бутунлиги ва аҳиллигини кафолатловчи қўрғон экан, уни давлат аҳамиятига молик қутлуғ иш билиб, мустаҳкамлиги учун бирдам ва бардавом курашайлик!\nСанобар ХОЛБОЕВА, туман ФҲДЁ бўлими мудираси.


АҚШ ОАВ Ҳиллари Клинтоннинг соғлиғи борасида жиддий хавотир билдирмоқда\n09:36 / 20.08.2016\nАҚШ президенти лавозимига номзод Ҳиллари Клинтоннинг соғлиғи АҚШ ОАВида муҳокамаларга сабаб бўлмоқда. Бунинг учун сабаблар ҳам талайгина.\nКлинтон сайловолди нутқларидан бирида журналистларни ғалати ҳаракатлари билан ажаблантирганди. Кейинроқ интернетда бу вазиятда Клинтонга дори инъекцияси юборишга тайёр турган унинг ёрдамчиси сурати пайдо бўлди.\nMSNBC телеканалига интервьюда АҚШ президенти лавозимига бошқа номзод, Клинтоннинг асосий рақиби Дональд Трампнинг вакили Катрина Пирсон Клинтон дисфазия, яъни нутқ бузилишидан азият чекишини очиқ айтди. Пирсоннинг айтишича, Клинтонда бир вақтлар бош чайқалиш бўлган.\nТрамп яқиндаги нутқларидан бирида Клинтон президент бўлиш учун жисмоний жиҳатдан етарлича бардошли эмаслиги ҳақидаги фикрни билдирган.\nБир неча ой олдин Youtube’да Клинтон журналистлар билан суҳбатлашаётганда ўзини ёмон ҳис қилаётгани видео чоп этилганди.\nБироқ Клинтоннинг шифокори Лиза Бардакнинг айтишича, Клинтоннинг соғлиғи жойида. "Клинтон президент бўлиш учун аъло даражадаги соғлиққа эга", деб айтган Бардак.\nЎз навбатида, Клинтон штаби вакили Жоэл Бененсон Клинтон аҳволи билан боғлиқ воқеалар: уйқусираши, бошини чайқалтириши ва қўлланишга тайёр турган инъекцияларга изоҳ беришни истамади. Бененсоннинг айтишича, бу эътибор беришга лойиқ бўлмаган майда-чуйда нарсалар ва Трампнинг иғволаридир.


Тошкентда Туркия Республикаси миллий байрами нишонланди | www.ziyouz.uz\nБош саҳифа ЯнгиликларТошкентда Туркия Республикаси миллий байрами нишонланди\nТошкентдаги Hyatt Regency меҳмонхонасида Туркиянинг миллий байрами – Республика эълон қилинганининг 94 йиллиги муносабати билан тантанали қабул маросими ўтказилди. Маросимда Ўзбекистон ҳукумати ва парламенти, халқаро ташкилотлар ва хорижий элчихоналар вакиллари, фан, таълим, маданият ва санъат намояндалари ҳамда журналистлар иштирок этди. Тадбирда Ўзбекистон раҳбарияти номидан Олий Мажлис Сенати Раиси Ниғматилла Йўлдошев қатнашди.\nТадбирга мезбонлик қилган Туркиянинг мамлакатимиздаги Фавқулодда ва мухтор элчиси Аҳмет Башар Шен Президент Ражаб Тоййиб Эрдўғоннинг Республика эълон қилинганининг 94 йиллиги муносабати билан йўллаган табригини ўқиб эшиттирди.\nТуркия раҳбари номасида юрт озодлиги учун шаҳид кетганлар, хусусан, Биринчи жаҳон урушининг таҳликали паллаларида мамлакат бирлигини сақлаб қолган ва Туркия Республикасига асос солган Мустафо Камол Отатурк эҳтиром ила тилга олинади.\nРажаб Тоййиб Эрдўғон турк халқи асрлар мобайнида ғанимларга бўйин эгмагани, миллий ғурур ва ҳурликдан маҳрум бўлишдан ўлимни афзал кўрганини таъкидлаган.\nТурк халқига 94 йил аввал куч-қувват берган ва Республика тамал тошини қўйган музаффар руҳ ҳамон тирик, деб таъкидланади мактубда.\n2016 йил 15 июль куни Туркияда хиёнаткор кучлар амалга оширган давлат тўнтаришига уриниш пайти ўша музаффар руҳ яна бир карра намоён бўлди.\n“Ўша кеч ёшу қари, эркагу аёл – турк халқи бир муштга дўниб, Республика қадриятларини ҳимоя қилди. Эрк туйғуси қон-қонига синиб кетган бундай мард ва жасур миллат вакили эканимиздан фахр туямиз”, – дейилади Туркия раҳбари номасида.\nТаъкидланишича, Туркия DAESH, PKK, PYD / YPG, FETO каби террорчи гуруҳларга бундан кейин ҳам муросасиз муносабатда бўлади.\nМамлакатнинг 81 музофоти ҳамда хорижий мамлакатлардаги дипломатик ваколатхоналарда ўқиб эшиттирилган мактубда Туркия Республикаси сўнгги йилларда катта ютуқларга эришгани ва дунёнинг етакчи давлатлари сафидан ўрин олгани қайд этилади.\n“Бугун Туркия дунёдаги барча мазлум ва жабрдийдалар қалбида умид чироғини ёқмоқда”, – дейилади қутлов хатида.\nҚайд этилишича, Туркия раҳбарияти “Миллатга ҳукмронлик эмас, хизматкорлик қиламиз” тамойили асосида фаолият юритиб, Республика эълон қилинганининг 100 йиллиги санаси – 2023 йилга қадар қўйилган юксак мақсадларни рўёбга чиқаради.\nТуркия элчиси Аҳмет Башар Шен ўз чиқишида тарихи, тили, дини ва маданияти муштарак турк ва ўзбек халқлари ўртасидаги ҳамкорлик бундан-да юксалишига ишонч билдирди. Бунда эса Туркия Президенти Ражаб Тоййиб Эрдўғоннинг 2016 йил ноябрда Ўзбекистонга, Ўзбекистон Президенти Шавкат Мирзиёевнинг 2017 йил октябрда Туркияга амалга оширган ташрифлари муҳим аҳамият касб этади. Дипломат ўз нутқида Ўзбекистонда сўнгги пайтларда амалга оширилаётган турли соҳалардаги ислоҳотларга юқори баҳо бериб, бу жараёнда Туркия дўст ва қардош сифатида ўз кўмагини беришга тайёр эканини маълум қилди.\nЭслатиб ўтамиз, 1923 йил 29 октябрда Туркия Буюк Миллат Мажлиси томонидан Туркия республика деб эълон қилинган. Ўшандан буён мазкур сана мамлакат миллий байрами сифатида тантана қилинади.\n← Аввалги Аввалги Боку-Тбилиси-Қарс темирйўли — Европа ва Осиё ўртасида кўприк\nКейинги → Кейинги: Ўзбекистон “Бизнес юритиш-2018” рейтингида дунё ўнталигига кирди


CОVID-19 ўлимида ирқлар бўйича ғайриоддий фарқлар аниқланди\nЛондондаги Қиролича Мери университети ва Буюк Британиянинг Миллий соғлиқни сақлаш хизматининг энг йирик фондларидан бири Barts Health мутахассислари тадқиқот ўтказдилар ва турли этник гуруҳлардаги беморларда COVID-19 курсида ғалати фарқларни аниқлади. Бу ҳақда «Lenta.ru» маълум қилди.\nОлимлар коронавирус инфекциясига чалинган 16 ёшдан ошган 1737 нафар беморнинг маълумотларини таҳлил қилди. Уларнинг барчаси 2020 йил 1 январдан 13 майгача Бартс соғлиқни сақлаш фонди касалхоналаридан бирида даволанган. Белгиланганидек, 538 нафар бемор (31 фоиз) Осиёдан, 340 нафари (20 фоиз) қора танли, яна 707 киши (40 фоиз) оқ танли.\nҚайд этилишича, 511 киши (жами 29 фоиз) даволанишнинг 30-кунида вафот этган. Этник озчиликлардан бўлган беморлар ёшроқ бўлган. Осиёдан келган беморлар реанимация бўлимига ётқизилган ва сунъий нафас берувчи аппаратига уланган. Улар оқ танли беморларга қараганда 1,54 марта, қора танли бемордан эса 1,8 баравар кўпдир.\nТадқиқот шуни кўрсатдики, Осиё миллатига мансуб беморларнинг вафот этиш эҳтимоли кавказликларга қараганда 1,49га, қора танлиларга қарагнада эса 1,3 баравар юқори. Бундан ташқари, Осиё ва қора танли беморларда сунъий нафас берувчи аппарати ва реанимация бўлимларида бўлиш хавфи ўша ёшдаги кавказ беморларига қараганда 50дан 80 фоизгача юқори бўлган.\nҚиролича Мери университети профессори ва Barts Health соғлиқни сақлаш жамғармаси мутахассиси доктор Йиз Ванг таъкидлашича, тадқиқот натижасида қора танли одамлар ва Осиё миллатига мансуб кишиларга COVID-19 нинг атипик таъсири аниқланган.\n«CОVID-19 билан Barts Health соғлиқни сақлаш касалхоналарига ётқизилган қора танли ва осиёликлар сезиларли даражада ёш ва касаллик даражаси оғир бўлиб, ўлим даражаси шу ёшдаги оқ танлиларга қараганда анча юқори эди», —дейди Ванг.\nОлимларнинг аниқлик киритишича, тадқиқот доирасида улар кўплаб беморларнинг маълумотларини ўрганиб чиқишган, аммо миллати бўйича батафсилроқ маълумот бера олмайди.\nДерматолог COVID-19 терининг қандай муаммоларини қўзғатишини айтиб берди\nАвстралиялик олимлар коронавируснинг 3D-моделини яратди — видео\nАҚШда коронавируснинг бутунлай янги тури — CAL20C аниқланди\nАввалроқ Хитойда коронавируснинг қайтадан авж олиши кузатилаётгани хабар қилинган эди.


Ғусса - 24 Ноября 2013 - www.BePuL.NeT\nГлавная » 2013 » Ноябрь » 24 » Ғусса\nБеш ойдирки, Роҳила каллаи саҳарлаб туради. Аввал кўрган узуқ-юлуқ тушини эсламоқчи бўлади. Лекин эслолмайди. Сўнг тўзғиган, ок толалари кун сайин кўпайиб бораётган сочларини тузатади. Кейин ёнгинасида пишиллаб ухлаб ётган, юзлари кир-чир болаларига термуладию юраги эзилиб кетади. Чуқур хўрсиниб, эрталабки нонуштага нима тайёрлаши кераклигини ўйлай бошлайди. Кеча эрталаб охирги қандни бўлашиб берган эди. Бугун-чи?.. Йиртиқ дастурхонга нима қўяди?..\nБеш ойдирки, Роҳила мусаффо тонглар билан хайрлашган. Эҳ, олдинлари-чи... У ёшлигидан тонгларни севарди. Соф ва мусаффо ҳаво томир-томирларигача кезиб юрганини ҳис қиларди, вужуди яйрарди. Шундай дилбар тонгларни яратган табиат мўъжизасидан ҳайратланар, уни меҳр ва муҳаббат билан синчиклаб кузатарди. Айниқса, сутга чайилгандек оппоқ, тонгларни дил-дилидан яхши кўришини таърифлаб бўлмасди...\nЭнди-чи? На завқ олади, на таъсирланади. На кулишини ва на йиғлашини билади, ўша касофат иш бўлдию ҳамма нарсадан юраги безиб, тонглардан ҳайратланмай кўйди. Кўзига ҳамма нарса совуқ ва ёқимсиз кўринади...\nУнинг ҳар тонг биринчи қиладиган иши — ҳавозага қистирилган чўлтоқ супургини олади. Шўр босган супани, дарвозахонани, йўлакларни чиннидай қилиб тозалайди. Бу иши унга болалигидан одат. Эсида: раҳматли бувиси Жанғил кампир, ҳар тонг ўрнидан турғазиб кўлига супурги берарди ва: «Ёшлигидан ўргансин, бошига тушса қийналиб қолмайди», — дерди. Ёшлигидан ўрганган одатини тарк этгани йўқ. Ўзбекнинг эшиги доимо очиқ, биттанинг келиши, биттанинг кетиши бор. Нима бўлганда ҳам ҳаммаёқ топ-тоза тургани яхши-да.\nЭри Боймурод ҳам тозаликни яхши кўрарди. У ҳам гўзал тонгларни севарди. Энди эса...\nСўнгра у дастаси қийшиқ, эски челакни олиб, бир нимадан умидвор бўлиб айвонга боради. Сигир ҳам гўё «сени кутиб турувдим-а» дегандай эринибгина қарайди. Айвоннинг четида ётган бузоқ жонивор хўмраяди. Кеча оқшом болалари Туркманариқнинг бўйидан териб келган ўтдан бир сиқим сигирга ташлайди ва уни соға бошлайди. Челакнинг остидаги билинар-билинмас сувга узун ва ориқ бармоқларини намлаб олиб, чандир эмчакларини умид билан тез-тез чўза бошлайди... Хайрият, берган сутига бир обгардон сув қўшса, ширчой бўлади. Болаларига тангадай-тангадай ёғ солиб берса ҳарқалай тўқ сақлайди. Бунинг устига кеча кенжасининг мазаси қочиб, врачга борган эди: «Янга, иложи борича сут билан қатиқ ичиринг», деб қолди. Бу ўлгурнинг у кундан бу кунга берадиган сути нимага ҳам етарди. Эрталаб болаларни авраса бўлгани. Энди кимга ҳам сут деб боради. Тунов куни ён қўшниси Арофатларникига қизчаси Тулғанойни юборса, «Ўзимизга етмайди-ю» деб тўнғиллаганмиш. Рост-да, уларга ҳам қийин. Бир ҳовлида ўн уч жон бир сигирдан умидвор. Ҳозир ҳеч ким ўзидан ортмайди. Бу ёқда хўжалик раҳбарлари оила бошига бир тоннадан шўра ва янтоқ чопиб бериш керак, деб оёқ тираб олган.\nУйдаги моллар эса оч...\nУ турар экан, катта-катта кўзларини унга қадаган сигирга аламзадалик билан қаради. Сўнгра сал юмшаб, ўйлай бошлади: «Ҳозир шунақа кунларга қолдик, жонивор. Мана, сен ҳам ҳадемай қуритасан. Кейин ҳолимиз не кечади? Мен билан сен борга ҳам, йўққа ҳам чидаймиз. Болаларимиз-чи?.. Ана шуларга қийин. Улар тушунармиди буни. Айб уларда ҳам эмас. Ҳаммамиз ҳам болаликда шунақа бўламиз...\nМана, олти ойдан бери хўжайинимиз йўқ. Уни ноҳақ қамашди. Тепада Худо бор, унинг заррача ҳам айби йўқ эди. Бир оғиз гапга қамашди-қўйди. Энди ҳаммамизга оғир бўлди. Ахир, ҳовлида бир эркакнинг бўлгани яхши-да.\nҲозирги кунда бошингга оғир кун тушмасин. Оғайнингни ҳам, дўстингни ҳам катта-кичиги сендан юз ўгирар экан. Ўшандан буён бу уйда одам борми-йўқми, деб ҳеч ким сўраб келмади. Ана шундай пайтда билинади-да, одамзотнинг қадри. Пичоқ ур — қон чиқмайди. У бечора ҳеч кимга ёмонлик қилган банда эмас. Энди бир оғиз гап қайтарганига номардлар шу кўйга солишдида уни. Номи ёмонотлиқ бўлди. Лекин Худойим ҳаммасини кўриб турибди. Ёмонларнинг албатта жазосини беради.\nСен жониворда ҳам нима айб. Емишингни ўз вақтида беролмасак, етаклаб боқишга ҳам ҳозир жой йўқ. Кўп хўрсинаверма, жонивор, ҳаммамиз ҳам мусофирмиз. Бирон кун қорнинг тўядиган вақт келар, ўшанда челак-челак сут берарсан. Ишқилиб, хўжайин тезроқ қайтсин-да. Болалар ҳам у кишини жуда соғинган...»\nБузоқча чўзиб маъради. Сигир боласига ўгирилди. Роҳила эса бир тутам ўт олиб бузоқчага берди. Сўнг қўлидаги челакни айвонча четидаги илгакли симга илдириб, «Товуқлар қурғур тухум қўйгандир», деган хаёлда товуқхона томон юрди.\n— Э, қақилламай қақодонинг тешилгурлар-эй!\nУнинг овоз чиқариб койинишлари бекор кетди. Бешта товуқдан зўрға биттаси туғибди. Ҳафсаласи пир бўлди. «Бекорга қақиллашади, — товуқхона четидаги кундага ўтириб, ўйлай бошлади у. — Қуруққа томоқ қоқишади. Шу товуқлар ҳам одамни алдайди-я. Уч кундан буён битта тухумга шунча қақ-қақ. Тавба, булар ҳам Худонинг бир маҳлуқи-да. Шу ўлгурларда ҳам нафс бор. Ризқини териб ейди. Қани, энди одамзот шундай бўлса. Йўқ! Унда «сен ёмонсан, сен бошлиқни сўқдинг», деб кимни қамашади? Ўшанда ким бўйруқ қилади-ю, ким бажаради? Шундай яратганига ҳам шукур, бўлмаса, бир-бирининг кўзларини чўқиб оларди, бу одамлар... Энди шу кунларда муштдай-муштдай тухумларингни тўтиё қилманглар. Кўриб турибсизлар, хўжайинимиз кетгандан буён аҳволимиз оғирлашиб қолди. Айниқса, болаларга қийин. Сизлар бола туғиб кўрмагансизлар-да, билмайсизлар, қақажонлар. Тунов куни Марзияга муаллими «агар форма олмасанг, дарсга келма», дебди. Пул йўқ, қаердан оламиз. Бечора беш кундан бери йиғлайди, мактабга бормайди. Ахир, битта менинг кетмон чопганим нимага ҳам етарди?\nЭнди сизлардан бир нарса олиш учун бир нарса бериш керак. Доннинг ҳам қолганини экдик. Нима қиламиз? Хўжайинимиз қайтгунча тақдирга тан бериб яшайвераймиз-да...\nЎзларинг ҳам биласизлар-ку, ўша куни ҳовлида донлаб юрган эдиларинг. Ер ўлчовчилар келиб қолди. Ҳалиги дароз ҳисобчи таноб чўпини у ёқдан бу ёққа ташлаб чиқди. Икки таноб ер зиёд экан. Улар бир-бирларига «нима қиламиз?» деб қараб туришганди, совхознинг парткоми келиб қолди. Ҳисобчи бола бидирлаб ҳаммасини унга тушунтирди. Партком ҳовлининг ичини ўзича чамалаб, кейин юқорида экилган буғдойзорга ишора қилиб: «Ҳув, ўша ерни бузинглар, ўрнига пахта экасизлар», — деди. «Ака, бешта болам бор. Уларнинг ризқини қирқманг. Келгуси йил экмаймиз, давлатга берамиз», — деди Боймурод гапга аралашиб. «Шунча ортиқча ерни эгаллаб олибсиз, яна гапингизни қаранг. Ўроқ солинглар», — деб буйруқ берди партком ер ўлчовчиларга.\nШунда Боймурод ҳоатада ўйнаб юрган болаларини буғдойзорнинг четига қатор қилди. «Буғдойнинг эгаси шулар!», — деб туриб одди. Болалар эса изиллаб йиғлашарди. Менинг ҳам юракларим қон бўлди.\n— Ҳали шунақа қилиб енгмоқчимисан ё қўрқитмоқчимисан, ахмоқ! - бақирди партком.\nБоймурод ҳам тўлиб турган эканми:\n— Ўзинг аҳмоқсан! Сизлар ҳам биласизлар кимни сиқишни, — деди жаҳл билан.\nБўлган гап шу. Шу ерда акт тузишди. Кечқурун мелиса келиб олиб кетди. Карманада ўн беш кун етди. Сўнг Каттақўрғон турмасига олиб кетишди. Бориб кўролмадик ҳам бечорани. Майли, ярми қолди. Начора, кутамиз. Ёмонларнинг жазосини Худо берар... Кўп ҳам туғмасдан юрманглар, ҳеч бўлмаса кун ора туғиб туринглар. Бир шамолланглар...»\nУ товуқхонани очиб товуқларни чиқариб юборди. Ўзини енгил ҳис қилди. Ғуссаси бироз тарқагандай бўлди...\nРанглари синиқиб қолган Роҳила болаларига ширчой қилиб ичирди. Катта қизи Марзияга укаларини қолдириб, ишга жўнаш тараддудига тушди.\n— Она, қачон форма олиб берасиз, бугун ҳам мактабдан қоламанми? - деб йиғлади қизи.\n— Йиғлама, келаётган бозорда товуқлардан сотамиз. Ўша пулдан олиб бераман. Укаларингдан эҳтиёт бўл. Ҳовлининг у ер-бу ерларидан ўт юлиб сигирга беринглар. Укаларинг йигласа, саватдаги қотган нондан ивитиб бергин.\nУ ишга кетатуриб: «Э, лаҳатга тиқай сенларни. Қаро ерга бориб қақилланг! Кишт-э», — дея супа юзидаги йиртиқ ковушни олиб, янги экилган буғдойларни титкилаётган товуқларга қараб ирғитди.\nМуаллиф: Ашурали Жўраев\nКатегория: HIKOYALAR / ХИКОЯЛАР | Просмотров: 540 | Добавил: Bepul_net | Теги: HAYOTIY HIKOYALAR, хикоя, Hikoya, ХАЙОТИЙ ХИКОЯЛАР, хикоялар, хадислар, bo'lgan voqealar, Hikoyalar, булган вокеалар, xadislar | Рейтинг: 0.0/0\n126 204 0.0\n5 Oybek va Nigora Rasm...\n8 Авто - купля/продажа


Иймон ҳаловати – oliymahad.uz\nИймон-нақадар таъсирли, сермаъно ва ҳаётбахш сўз. Бу сўзни эшитган заҳоти юраклар ларзага келади. Беихтиёр инсоннинг инсонийлигини эслатадиган, ҳамма илмларни мукаммали бўлган, гўзал хулқларни ўзида жамлайдиган сўздир. “Иймон” сўзи луғатда “тасдиклаш, ишониш” деган маьноларни англатади. Унинг истилоҳий маъноси “Қалб билан тасдиқлаб,тил билан иқрор бўлмоқликдир”. Ибн Аббос розияллоҳу анҳу Набий соллаллоҳу алайҳи васалламдан шундай ҳадис ривоят қилганлар: “Илм исломнинг ҳаёти бўлса, иймон унинг таянчидир”. Иймон ҳар бир инсоннинг залолат ботқоғидан ислом, иймон нурига олиб чиқадиган энг буюк сўздир.\nБиз бу гўзал иймон ҳаловатини тотиш ва иймон нурларимизни зиёда қилиш учун ислом мутафаккирлари таъкидлаганидек зикр ва тафаккурга эътибор қаратишимиз даркор.\n1. Қалбимиз ва ҳаёлимизни буюк Аллоҳнинг зикри билан банд этишимиз керак бўлади.\nАллоҳ таоло ўзини зикр қилмайдиганларни қоралаган, зикрни унутиб бошқа нарсани эслайдиганларни ҳасрат ва надоматда қолишини таъкидлаган. Зикр нафсни поклайдиган ва аҳлоқни сайқаллайдиган энг кучли омиллардан биридир. Қуръон тиловатидан кейин тил учун энг афзал ибодат ихлос билан зикр қилишдир. “Зикр” сўзи луғатда “эслаш, хотирлаш, тафсифлаш” деган маьноларни англатади. Истилоҳда эса “зикр” банда роббисини тили ва дили билан эслашидир. Аллоҳ таоло “Тоҳа” сурасининг 124-оятида: “Ким менинг зикримдан юз ўгирса, албатта, унга торчилик ҳаёти бўлур ва қиёмат куни уни кўр ҳолида тирилтирурмиз”, деган. Аллоҳ таоло “Аҳзоб” сурасида: “Эй иймон келтирганлар! Аллоҳни кўп зикр қилинглар. Ва эрта-ю кеч Уни поклаб ёд этинглар”, (41-42 оятлар) деган. Аллоҳни зикр қилиш қалбни Унга боғлаш ҳамда “У мени кузатиб турибди” деган доимий сергакликда туришдир. Аллоҳнинг буйруқларини бир лаҳза ҳам эсдан чиқармай, холис амал қилишдир. Аллоҳ таоло “Анфол” сурасида: “Албатта, Аллоҳ зикр қилинса, қалблари титрагувчи, оятлари тиловат этилса, иймонларини зиёда қилгувчи ва Роббиларига таваккул қилгувчиларгина мўминлардир” (2-оят). Зикр қилиш ҳақида дастуруламал бўлган Қурьони карим оятларида кўп бор зикр қилинган. Зикр қилиш ҳақида кўп ҳадисларда ҳам келган.\nАбу Хурайра розияллоҳу анҳудан ривоят қилинади. Набий соллаллоҳу алайҳи васаллам: “Қай бир қавм ўтириб, Аллоҳ азза ва жаллани зикр қилсалар,албатта, уларни фаришталар қуршаб олур, раҳмат ўраб олур устиларидан сакийна нозил бўлур ва Аллоҳ уларни Ўз ҳузуридагилар ичида зикр қилур”,-дедилар. Шунингдек яна бир ҳадисда Набий соллаллоҳу алайҳи васаллам: “Муфарридлар ўзиб кетдилар”, -дедилар. “Муфарридлар ким, эй, Аллоҳнинг расули?” –дейишди. Аллоҳни кўп зикр қиладиган эркак ва аёллардир”, -дедилар.\nОиша розияллоҳу анҳадан шундай ҳадис ривоят қилинган: “Расулуллоҳ соллаллоҳу алайҳи вассаллам Аллоҳни барча вақтларида зикр қилиб юрар эдилар”. Жалолиддин Румий “Ҳикматлар” номли китобида шундай деганлар: “Инсонни бошқарадиган аъзоси бу ҳаёлидир, чунки инсон нимани ҳаёл қилса ўша нарсага интилади, масалан бозорга бориш ҳаёлига келса, ўзи хоҳламаган ҳолида унга боғланиб қолади. Ҳаёлига келгани қалбига ўрнашади ва уни ўйлайди ёки тилига чиқаради.\n2. Иймон ҳаловатини тотишнинг яна бир сабаби бутун коинотни тафаккур қилишдир.\nАллоҳ таоло “Оли Имрон” сурасида “Аллоҳни тик турган, ўтирган ва ёнбошлаган ҳолларида эслайдиган, осмонлару ернинг яратилишини тафаккур қиладиганлар: Роббимиз, буни бекорга яратгани йўқ, Ўзинг поксан, бизни ўт азобидан сақлагин, дерлар”, деган (191-оят). Ушбу оятдан кўриниб турибдики, Аллоҳ таолонинг биру борлигини ҳамда чексиз қудрати ва бошқа комил сифатларини тўла англаб етиш учун ибодат, зикр ва тафаккур лозим экан. Қуръони каримда тафаккур ҳақида кўп оятлар келган. Тафаккур 70 йилги ибодатдан афзалдир дейилади. Бу бежиз емас тафаккур хар қандай оқил инсонни Аллоҳ таолога яқинлаштирувчи, гўзал иймон соҳибига айлантирувчи энг муҳим омил ва енг юксак туйғудир.\nҲаётда бизни тарбиялайдиган қийинчиликлар бошимизга келганда,айрим ҳолларда “уф”, “оҳ” деган сўзларни кўп ишлатиб, қаттиқ сиқиламиз. Бу сўзларни ўрнига “Алҳамдулиллаҳ”, “Аллоҳ”, “Субҳаналлоҳ” дейишимиз даркор. Сабабики, тиббиётдан маълумки инсон агар қаттиқ сиқилиб “уф”, “оҳ” деса асаб ва нерв толалари узилар, мияда ҳар хил еллар тўпланиб, шишишлар пайдо бўлади. Агар Аллоҳ таолонинг зикрини қиладиган бўлсак ўзимизга фойда қилган бўламиз. Жаҳл келганда ҳам тез суратда Аллоҳ таолонинг исми ва сифатларини зикр ва тафаккур қилмоқлигимиз зарур ва шартдур. Шунда жаҳли келган инсоннинг жаҳли тез кетишлигини Пайғамбаримизнинг кўп ҳадисларида таъкидланганлигини кўришимиз мумкин.\nДоимо Аллоҳ таолонинг зикри ва тафаккурида бўлиб қалбларимиздаги иймон нурлари янада зиёда бўлишини ва иймон ҳаловатини ҳар дам тотиб юришни, Ўзининг энг севимли бандалари қаторида бўлишни меҳрибон ва бенуқсон бўлган Роббимиз Аллоҳ таолодан сўраб қоламиз.\nОлдинги“Мустақиллик дарслари” бўлиб ўтдиКейингиМуфтий Усмонхон Алимов “Мустақиллик дарси”да маъруза қилди


Ўзбекистон Республикаси Президенти ҳузуридаги Ахборот ва оммавий коммуникациялар агентлиги Хоразм вилоят бошқармаси ташаббуси билан “Билим – хазина” китоб дўкони ҳомийлигида “Таътилда китоб ўқиймиз” хайрия акцияси ташкил этилди.\nЖорий йилнинг 20 март куни Ўзбекистон халқ артисти Ойбарчин Бакирова вафот этди. Бу ҳақда Маданият вазирлиги хабар бермоқда.\nСирдарёлик фаоллар вилоят аҳлига мурожаат қилди\nВилоят маҳалла ва оилани қўллаб-қувватлаш бошқармаси, бир гуруҳ нуронийлар, фаол хотин-қизлар, депутатлар ва ёшлар иттифоқи вилоят кенгаши аъзоларининг юртимизда мавжуд коронавирус билан боғлиқ вазият бўйича Сирдарё воҳаси аҳлига мурожаати\nКластер тизими: Ютуқлар, тажрибалар, имкониятлар кўлами кун сайин кенгаймоқда\nМамлакатимиз Президенти Шавкат Мирзиёев 12-13 март кунлари ҳудудлар ривожи ва аҳоли ҳаёти ҳамда халқимиз турмуш фаровонлигини юксалтириш йўлида амалга оширилаётган йирик лойиҳалар билан танишиш мақсадида Хоразм вилоятига ташрифи чоғида ушбу ҳудудда кластер услубининг самарали фаолиятини ташкил этиш ва такомиллаштириш юзасидан...\nҚадим маданият ўчоғи Чинда Урчиди чидамли ва сирли вирус. Саноқли ҳафталар, кунлар ичида Дунёни забт этди – Олди мудҳиш тус.\nТил – миллатнинг руҳи, ҳеч кимга ўхшамаган ўзлиги ва маънавий мулки. Дунёда шундай халқлар ҳам борки, мустақил давлат сифатида ўзининг тилига эга эмас. Масалан, лотин, санскрит тилларидан фақат ёзма ёдгорликлар қолган. Она тилимиз неча минг йиллар қаъридан етиб келган. Тилимизнинг...\n16 мартдан концертлар ва маданий тадбирлар номаълум муддатга қолдирилади\nМаълум қилинишича, “Миллион” жамоасининг 28 март ― 2 апрель кунларига режалаштирилган концерт 27 июнь ― 6 июль кунларига кўчирилиши режалаштирилган.\nТўплам 594 жилддан иборат бўлиб, XIX асрнинг 70-йиллари бошидан 1917 йилгача бўлган даврдаги воқеаларни ўз ичига олади.\nЯнгийўлда 18 ёшли қиз ўзини осиб ўлдирди\nЯнгийўл туман суд тиббиёт экспертизасининг дастлабки маълумотномасига кўра, унинг ўлимига бўйин аъзоларининг сиртмоқ билан сиқилиши натижасида келиб чиққан механик асфиксия сабаб бўлган.\nShowing 181-196 of 1,989 items.


Россия-Қозоғистон чегарасида йиғилган 200дан ортиқ муҳожир магистрал йўлни тўсишга уринди (ВИДЕО)\n24 октябр 2020, Тошкент вақти: 12:00\nОренбург областининг Қозоғистон билан чегараолди ҳудудидаги Бузулук районида 1 июль куни йўлни тўсишга уринган муҳожирларни полиция тўхтатмоқда, сурат воқеа жойидан муҳожирлар юборган видеодан олинди .\nРоссия-Қозоғистон чегарасида йиғилиб қолган 200дан ортиқ марказий осиёлик муҳожир 1 июль куни Қозоғистонга элтувчи магистрал йўлни тўсишга уринди.\nОренбург областининг чегараолди ҳудудидаги Бузулук туманида бўлган ҳодиса гувоҳларидан олинган маълумотга кўра, тезда етиб борган Оренбург полицияси уларни катта кўчадан четлатган.\nМуҳожирлар воқеада полиция билан қисқа тўқнашув бўлгани, полиция бир неча кишини тўқмоқ билан урганини даъво қилмоқда. Аммо, Оренбург полицияси Бузулукда полиция муҳожирларга куч қўллагани ёки тўқнашув бўлганига оид маълумотларни қатъий инкор қилди.\nОренбург областининг Қозоғистон билан чегараолди ҳудудидаги Бузулук районида 1 июль куни юз берган воқеа гувоҳлари Озодликка йўллаган хабарларга кўра, меҳнат мигрантлари Қозоғистонга йўл очилишини талаб қилишга уринган:\n"Қуруқ ерда ётибмиз, чегарани очишдан дарак йўқ. Орқага қайтинглар, дейди. Қаерга қайтамиз, нимага қайтамиз? Иш йўқ, яшайдиган жой йўқ, пул тугади. Нимадир қилишимиз керакку?!" Бир-иккита болалар давай трассани тўсайлик, дейишди. Аста-аста йўлга чиқиб бошладик, бир пасда полиция етиб келди", дейди муҳожирлар сафида бўлган бир қашқадарёлик муҳожир, исми сир қолиши шарти билан.\nОзодликка воқеа жойидан юборилган видеоларда катта йўл ёқасига йиғилган одамларни полиция вакиллари магистрал йўлдан четлатишга урингани акс этган. Айрим кадрларда дубинка ва қалқонлар билан жиҳозланган полиция ходимлари муҳожирлар қаршисида терилиб тургани акс этган.\nВидеолардан бирида магистрал йўлдан четга чиқишни истамаганларга полиция куч қўллай бошлагани айтилаётган ҳайқириқлар ва бунинг ортидан бақир-чақир бошланиб кетгани акс этади.\nБу видеоларни Озодликка йўллаган муҳожирларга кўра, полиция ходимлари айрим муҳожирларни полиция тўқмоғи билан калтаклаган ва ҳибсга олинишини айтиб, таҳдид қилган.\n480p | 53,3MB\n1080p | 157,0MB\nОренбург область, Бузулук район полицияси 1 июль куни муҳожирлар билан тўқнашув бўлгани ва уларга куч қўлланганига оид маълумотларни инкор қилди.\n"Ҳеч қандай тўқнашув бўлмади, ҳеч ким ҳибсга олинмади. Биз Оренбург ҳудудига кириб келаётганларни огоҳлантиряпмиз: коронавирус инфекцияси олдини олиш мақсадида Қозоғистон билан чегара ёпилган, шунинг учун вилоятга кириш йўллари ёпилган, деб. 1 июль куни, 30 июнь куниям бориб, тушунтириш ишларини олиб борганмиз. Лекин, бу муҳожирлар қайтишни истамаяпти. Трасса ёқасида туришибди", деди ўзини таништирмаган полиция ходими.\nБузулук полиция департаментидан олинган маълумотга кўра, шу кунда бу районда Марказий Осиё давлатлари фуқаролари - 200 нафар атрофида муҳожир йиғилган.\nОзодликка мунтазам видеомурожаат йўллаётган муҳожирлар эса, COVID-19 пандемияси боис эълон қилинган карантин ортидан ишини, яшаш жойи ва даромадини йўқотгани ва ортга йўли йўқлигини айтмоқда.\nЧегарадаги муҳожирлардан олинган маълумотга кўра, Оренбург области бўйлаб, бир неча нуқтада йиғилган ўзбекистонликлар сони минг нафар атрофидадир.\nИшсиз-маблағсиз қолган ўзбекистонлик муҳожирлар коронавирус пандемияси ортидан Россияда аҳвол оғирлашиб бораётгани сабаб, Қозоғистон орқали автомобилларда юртига қайтишга уринмоқда.\nШу йилнинг 18-19 май кунлари Ўзбекистон, Қозоғистон ва Россия ҳукуматлари келишувига биноан, 1200 нафар ўзбекистонлик учун Қозоғистон орқали Ўзбекистонга транзит йўлаги очиб берилди.\nЎзбекистон ҳукумати бу йўлнинг очилишию, муҳожирларнинг қуруқлик орқали қайтарилишига 125 минг Россия рубли миқдорида маблағ сарфланганини билдирган.\nЎшанда Ўзбекистоннинг Татаристондаги бош консули Фариддин Насриев 17 май куни маҳаллий матбуотга Қозоғистон чегарасида тўпланганларга Ўзбекистонга ўтиш учун истисно тариқасида бир марта рухсат берилганини ҳам билдирган.\nҚозоғистон томони чегарада 2 ҳафта туриб қолган ўзбекистонликлар учун истисно тариқасида транзит йўлаги очиб бериши ортидан Россиядаги бошқа муҳожирлар ҳам чегарага кела бошлаган ва муҳожирларнинг чегарага оқими ҳануз давом этмоқда.\nРус-қозоқ чегарасида ётган муҳожирларга иш ва ётоқ таклиф этилди. Муҳожирлар кўнмади (ВИДЕО)\nАйни пайтда, Ғишткўприк (халқ тилида Черняевка) ўзбек-қозоқ чегарасида ҳам муҳожирлар йиғилиб қолган.\nБу ердаги ўзбекистонликлардан ҳам Озодликка кўплаб видео йўлланган.\nТуркистон полиция департаментидан олинган маълумотга кўра, 2 июль ҳолатига чегаранинг бу қисмида йиғилганларнинг 900 дан ортиғи ўзбекистонлик, 400дан ортиғи Тожикистонликдир.\nҒузордаги вазият Олий Мажлис назоратида, "Ўзэкспомарказ"га ёпирилган 6000 тиббиётчи, маошсиз ишлаётган қурувчилар


Фотима розияллоҳу анҳо сепларининг ҳақиқати\n11:05 / 27.07.2019 1415 pdf Ўқиш режими + -\nМавлоно Муҳаммад Шамшод Надавий ҳазратлари айтадилар:\nМусулмонларнинг бир гуруҳи сепни Расулуллоҳ соллаллоҳу алайҳи васалламнинг суннатлари эканлигини исбот қилишга беҳуда ҳаракат қилиб айтадиларки, Расулуллоҳ соллаллоҳу алайҳи васаллам суюкли қизлари Фотима розияллоҳу анҳога сеп берган эдилар.\nЛекин ҳақиқат шуки, Расулуллоҳ соллаллоҳу алайҳи васаллам Ҳазрати Али розияллоҳу анҳуни қарамоқларига олган эдилар ва Ҳазрати Али розияллоҳу анҳуда оила қуришга ҳеч нарсалари йўқ эди. Ҳижратнинг иккинчи йилида Фотима розияллоҳу анҳога никоҳланганларида, бир ансорий саҳоба бир уйни бўшатиб у кишига топширган эди.\n“Расулуллоҳ соллаллоҳу алайҳи васаллам Мадинага келганларида, Абу Айюбнинг уйида бир йил ёки шунга яқин турдилар. Али Фотимага уйланганларида, Алига қарата: Турар жой топ дедилар....” (Ат-Табақотул Кубро либни-Саъд. 7-жилд, 22-бет)\nЎша уйда ҳеч нарса йўқ эди. Уни обод қилишлик учун қарамоқларига олганликлари жиҳатидан Расулуллоҳ соллаллоҳу алайҳи васаллам бир неча зарурий жиҳозларни ташкиллаштириб берган эдилар ва у ҳам Расулуллоҳ соллаллоҳу алайҳи васалламнинг ўз тарафларидан бўлмаган эди. Балки, Ҳазрати Али розияллоҳу анҳу совутларини 480 дирҳамга сотиб, никоҳдан олдин адо қилган Фотима розияллоҳу анҳонинг маҳрларидан бўлган эди. (Мажмаъуз завоид ва манбаъул фавоид. 5-жилд, 205-бет)\nХуллас, уч қизлари Зайнаб, Руқия ва Умму Кулсум розияллоҳу анҳуннага Расулуллоҳ соллаллоҳу алайҳи васаллам тарафларидан сеп берилгани собит эмасдир. Худди шундай, Расулуллоҳ соллаллоҳу алайҳи васаллам тўйлар бобида сепни зикр қилмаганлар. Саҳобаи киромлар розияллоҳу анҳум сийратлари ва ҳолатларида ҳам сеп олганликлари ва берганликлари собит эмас. Балки, Қуръони карим, ҳадиси шарифда, аввалги фуқаҳолар ва тўрт имомнинг китобларида ҳам сеп собит эмас. Шунга қарамасдан сеп Расулуллоҳ соллаллоҳу алайҳи васалламнинг суннатларими?\nРасулуллоҳ соллаллоҳу алайҳи васаллам Фотима розияллоҳу анҳонинг тўй пайтларида зарурий жиҳозларини ташкил қилишга буюрганликлари, маҳрга берилган пулдан қилинган эди. Шунинг учун ҳозирги даврда одат бўлган сепнинг жоиз бўлишига уни далил қилишлик жаҳолат, илмсизлик, нафсоний ҳохишотларга эргашишлик ва Аллоҳнинг ҳадларига хилофликдир. Бундан сақланишлик лозимдир.\n09:10 / 27.07.2019 2973\n14:06 / 27.07.2019 1537\n1241 09:20 / 07.08.2019\n10151 21:15 / 25.12.2018\n720 11:20 / 28.06.2019\nУмму Зарр розияллоҳу анҳо рўзғордаги етишмовчилик сабабли Абу Зарр розияллоҳу анҳуни маломат қилди. Абу Зарр розияллоҳу анҳу аёлига .Эй Умму Зарр, олдимизда давоми...\n673 07:00 / 08.07.2019\n57 18:00 / 18 сентябрь\n105 18:00 / 14 сентябрь\n43084 11:58 / 10.10.2018\n55378 11:56 / 10.10.2018\n8516 15:03 / 10 март


Автобусларда қулайлик эмас, қўполлик муҳимга ўхшайди – Mulohaza.uz\nҲайдовчи эса бунга парво ҳам қилмай, автобусни янада секинлатди. Хуллас, «Жанубий темир йўл вокзали» бекатидан 59-оилавий поликлиникагача нақд ўн олти дақиқа деганда (орасидаги масофа атиги уч бекат) етиб келдик. Эътирозлар бесамар кетди, қайтага, ҳайдовчининг бақириб, йўловчилар билан тортишгани, орада ҳамманинг эрталабдан кайфияти бузилгани қолди.\nАфсуски, бундай ҳолатлар шаҳримиз автобуслари учун одатга айланган. Хоҳласа «пойга» ўйнайдиган, истаса, автобусни имиллаб ҳаракатлантирадиган ҳайдовчилар бирор йўловчининг эътирозини инобатга олмайди. Қайтага, йўловчилар билан тортишиб, қўполлик қилиши одатий ҳолга айланиб қолган.\nЖорий йилнинг 10 январида Президентимиз «Аҳолига транспорт хизмати кўрсатиш ҳамда шаҳарлар ва қишлоқлардаги автобусларда йўловчилар ташиш тизимини янада такомиллаштириш чора-тадбирлари тўғрисида»ги қарорни имзолаган эди. Мазкур ҳужжатга асосан, йўловчилар ташиш хавфсизлиги чора-тадбирларини кучайтириш, йўналишлар бўйича ҳаракатланиш жадвалларига қатъий риоя этилишини таъминлаш, кўрсатилаётган хизматларнинг сифат даражасини ошириш, йўловчилар ташиш соҳасида истеъмолчилар ҳуқуқларини ҳимоя қилиш тизимини шакллантириш белгиланган. Лекин орадан шунча вақт ўтса-да, оддий қоидаларга ҳалигача амал қилинмаётганига тез-тез гувоҳ бўламиз.\nХабарингиз бўлса, 2016-2017 йилларда Тошкент шаҳридаги 20 дан зиёд автобус оралиқ бекатларига электрон таблолар ўрнатилди. Йўналиш рақами ҳамда бекат номидан ташқари, автобусларнинг қанча вақтда бекатга етиб келишини онлайн режимда кўрсатиб турувчи қурилмалар ишга туширилди. Хўш, мазкур таблолар қанчалик ишлаяпти?\nМасалан, Шота Руставели кўчасидаги «Grand Mir» меҳмонхонаси ҳамда Бобур номидаги маданият ва истироҳат боғи автобус бекатларига ўрнатилган қурилмалар, мана бир неча ойдирги, ишламаяпти. Аҳолига қулайлик яратиш учун хизмат қилаётган ушбу электрон таблоларнинг ишламаслиги, афсуски, ҳеч кимни безовта қилаётгани йўқ.\nЯна бир муаммо «Тошшаҳартрансхизмат» акциядорлик жамияти GPS хизматининг дастурий иловаси бўлган «Toshbus» билан боғлиқ. Android, Apple, IOS дастуридаги алоқа воситаларига юклаб олинаётган «Тоshbus» мобиль иловаси, таассуфки, тўлақонли ишламайди. Айниқса, эрталаб транспорт қатновини кўришда ана шу муаммо йўловчи ҳафсаласини пир қилади. Ишлаганда ҳам транспортнинг қатнов вақти кўрсатилмайди. Ваҳоланки, тизим эрталаб соат 6:00 дан ишга тушиши белгиланган. Ўз вақтида тегишли мутасаддилар ушбу тизимнинг қулайлиги ҳақида бот-бот чиқишлар қилган эди. Буни қандай изоҳлаш мумкин?\nБоз устига, автобус ҳаракатининг вақти нотўғри берилган ҳолатлар ҳам учрамоқда. Аслида бу илова ҳаракат интервалларига риоя этилишини яхшилаш, йўналишли автобусларнинг техник сабабларга кўра, автобуслар тураргоҳига қайтиб кириши ва йўл ҳаракати қоидаларининг бузилиш ҳолатларини кескин камайтиришга хизмат қилиши, энг асосийси, йўловчилар учун қулайлик яратиши лозим. Бироқ амалда…\nКўрилган : 481\nКир ювиш машинаси ўрнини босувчи сумка яратилди